text
stringlengths 179
9.64k
| headline
stringlengths 1
157
|
|---|---|
गुवाहाटी , डिसेम्बर 10 : दिनै भारत हादोरनि मोन 5 गुबुन गुबुन हादोरसाफोर फारियै - राजस्तान , मध्य प्रदेस , तेलेंगाना , चत्तिशगड़ आरो मिजराम , हादोरसाफोराव बिधान सभानि मासिनि थाखाय बिसायखथिनि भट होनायनि जौखोन्दोखौ सान्नाया फुंनि 8 रिंगानिफ्राय बेलासिनि 4 रिंगासिम सोलिदोंमोन । बेनिनो फिथायखौ गाहायाव होनाय जाबाय । Chhattisgarh हादोरसायाव थानाय गुबै गुबै राजखान्थि हान्जाफोरा जाबाय फारियै - Bahujan Samaj Party = Leading Bharatiya Janata Party = Leading Indian National Congress = Leading Gondvana Gantantra Party = Leading Janta Congress Chhattisgarh ( J ) = Leading Total = भारत बिसायखथि बिफाना Chattisgarh हादोरसानि फिथायखौ दासिमबो मिथिहोजोबनो हायाखै । Bahujan Samaj Party = 0 Leading Madhya Pradesh हादोरसायाव थानाय गुबै गुबै राजखान्थि हान्जाफोरा जाबाय फारियै - Bharatiya Janata Party = 4 Indian National Congress = 0 Leading Gondvana Gantantra Party = 0 Leading Samajwadi Party = 0 Leading Independent = 0 Leading Total = 4 Rajasthan हादोरसानि गुबै गुबै राजखान्थि दोलोफोरा जाबाय फारियै— Bahujan Samaj Party = 4 Bharatiya Janata Party = 24 Communist Party of India ( Marxist ) = 1 Indian National Congress = 33 Bhartiya Tribal Party = 2 Rashtriya Loktantrik Party = 0 Independent = 4 Total = 68 Telangana हादोरसानि गुबै गुबै राजखान्थि दोलोफोरा जाबाय फारियै— Bharatiya Janata Party = 1 Indian National Congress = 10 All India Majlis - E - Ittehadul Muslimeen = 1 Telangana Rashtra Samithi = 36 Telugu Desam = 1 All India Forward Bloc = 1 Independent = 0 Total = 50 Mizoram हादोरसानि गुबै गुबै राजखान्थि दोलोफोरा जाबाय फारियै— Bharatiya Janata Party = 1 Indian National Congress = 5 Mizo National Front = 28 Independent = 8 Total = 40 सा - सान्जा ओनसोलाव थानाय मिजराम हादोरसानि गुबुन गुबुन बियाबफोराव देरहासारनाय बिजाथिफोरा जाबाय फारियै - - - - 10 नं Aizawl North – i आव Independent बिजाथि VANLALHLANA बिथांआ गासै 1165 भटआव देरहासारो 13 नं Aizawl East – i आव Mizo National Front राजखान्थि दोलोनि बिजाथि ZORAMTHANGA बिथांआ गासै 2504 भटआव देरहासारो । 14 नं Aizawl East ii आव Mizo National Front नि बिजाथि ROBERT ROMAWIA ROYTE बिथांआ गासै 1492 भटआव देरहासारो । 11 नं Aizawl North –ii बियाबआव Independent बिजाथि VANLALTHLANA बिथांआ गासै 1777 भटआव देरहासारो । 12 नं Aizawl North - iii बियाबआव Mizo National Front राजखान्थि दोलोनि बिजाथि C LALMUANPUIA बिथांआ गासै 434 भटआव देरहासारो । 18 नं Aizawl South i बियाबआव Independent बिजाथि C . LALSAWIVUNGA बिथांआ 1049 भटआव देरहासारो । 19 नं Aizawl South ii बियाबआव Independent बिजाथि LALCHHUANTHANGA बिथांआ 179 भटआव देरहासारो 20 नं Aizawl South - iii बियाबआव Mizo National Front राजखान्थि दोलोनि बिजाथि F . LALNUNMAWIA बिथांआ 2088 भटआव देरहासाहो । 15 नं Aizawl West i बियाबआव Independent बिजाथि LALDUHOMA बिथांआ 1060 भटआव देरहासारो । 16 नं Aizawl West ii बियाबआव Mizo National Front राजखान्थि दोलोनि LALRUATKIMA बिथांआ 2720 भटआव देरहासारो । 17 नं Aizawl West iii बियाबआव Independent बिजाथि V . L . ZAITHANZAMA बिथांआ 1026 भटआव देरहासारो । 8 नं Chalfilh बियाबआव Mizo National Front राजखान्थि दोलोनि बिजाथि LALRINLIANA SAILO बिथांआ 1007 भटआव देरहासारो । 23 नं Champhai North बियाबआव Mizo National Front राजखान्थि दोलोनि बिजाथि DR ZR . THIAMSANGA बिथांआ 1093 भटआव देरहासारो 24 नं Champhai South बियाबआव Mizo National Front राजखान्थि दोलोनि बिजाथि T . J LALNUNTLUANGA बिथांआ 1049 भटआव देरहासारो । 2 नं Dampa बियाबआव Mizo National Front राजखान्थि दोलोनि बिजाथि LALRINTLUANGA SAILO बिथांआ 1657 भटआव देरहासारो । 25 नं East tuipui बियाबआव Mizo National Front राजखान्थि दोलोनि बिजाथि RAMTHANMAWIA बिथांआ 587 भटआव देरहासारो । 1 नं Hachhek बियाबआव Indian National Congress राजखान्थि दोलोनि बिजाथि LALRINDIKA RALTE बिथांआ 366 भटआव देरहासारो । 28 नं Hrangturzo बियाबआव Mizo National Front राजखान्थि दोलोनि बिजाथि LALCHAMLIANA बिथांआ 757 भटआव देरहासारो । 5 नं Kolasib बियाबआव Mizo National Front राजखान्थि दोलोनि बिजाथि K . LALRINLIANA बिथांआ 279 भटआव देरहासारो । 38 नं Lawngtlai East बियाबआव Mizo National Front राजखान्थि दोलोनि बिजाथि H . BIAKZAUA बिथांआ 944 भटआव देरहासारो । 37 नं Lawngtlai West बियाबआव Indian National Congress राजखान्थि दोलोनि बिजाथि C . NGUNLIANCHUNGA बिथांआ 795 भटआव देरहासारो । 21 नं Lengteng बियाबआव Mizo National Front राजखान्थि दोलोनि बिजाथि L . THANGMAWIA बिथांआ 1772 भटआव देरहासारो । 31 नं Lunglei East बियाबआव Mizo National Front राजखान्थि दोलोनि बिजाथि LAWMAWMA TOCHHAWNG बिथांआ 72 भटआव देरहासारो । 30 नं Lunglei North बियाबआव Mizo National Front राजखान्थि दोलोनि बिजाथि VANLALTANPUIA बिथांआ 395 भटआव देरहासारो । 33 नं Lunglei South बियाबआव Mizo National Front राजखान्थि दोलोनि बिजाथि K PACHHUNGA बिथांआ 2441 भटआव देरहासारो । 32 नं Lunglei West बियाबआव Mizo National Front राजखान्थि दोलोनि बिजाथि C . LALRINSANGA बिथांआ 77 भटआव देरहासारो । 3 नं Mamit बियाबआव Mizo National Front राजखान्थि दोलोनि बिजाथि H . LALZIRLIANA बिथांआ 407 भटआव देरहासारो । 40 नं Palak बियाबआव Indian National Congress राजखान्थि दोलोनि बिजाथि K . T . ROKHAW बिथांआ 844 भटआव देरहासारो । 26 नं Serchhip बियाबआव Independent बिजाथि LALDUHOMA बिथांआ 410 भटआव देरहासारो । 6 नं Serlui बियाबआव Mizo National Front राजखान्थि दोलोनि बिजाथि LALRINSANGA RALTE बिथांआ 927 भटआव देरहासारो । 39 नं Siaha बियाबआव Mizo National Front नि बिजाथि DR . K . BEICHHUA बिथांआ 2468 भटआव देरहासारो । 29 नं South tuipui बियाबआव Mizo National Front राजखान्थि दोलोनि बिजाथि DR R LALTHANGLIANA बिथांआ 1469 भटआव देरहासारो । 9 नं Tawi बियाबआव Mizo National Front राजखान्थि दोलोनि बिजाथि R . LALZIRLIANA बिथांआ 184 भटआव देरहासारो । 34 नं Thorang बियाबआव Indian National Congress राजखान्थि दोलोनि बिजाथि ZODINTLUANGA RALTE बिथांआ 1240 भटआव देरहासारो । 22 नं Tuichang बियाबआव Mizo National Front राजखान्थि दोलोनि बिजाथि TAWNLUIA बिथांआ 739 भटआव देरहासारो । 36 नं Tuichawng बियाबआव Bharatiya Janata Party राजखान्थि दोलोनि बिजाथि BUDDHA DHAN CHAKMA बिथांआ 1594 भटआव देरहासारो । 27 नं Tuikum बियाबआव Mizo National Front राजखान्थि दोलोनि बिजाथि ER . LALRINAWMA बिथांआ 1397 भटआव देरहासारो । 4 नं Tuirial बियाबआव Independent बिजाथि ANDREW H . THANGLIANA बिथांआ 204 भटआव देरहासारो । 7 नं Tuivawl बियाबआव Mizo National Front राजखान्थि दोलोनि बिजाथि LALCHHANDAMA RALTE बिथांआ 3 भटआव देरहासारो । 35 नं West tuipui बियाबआव Indian National Congress राजखान्थि दोलोनि बिजाथि NIHAR KANTI CHAKMA बिथांआ 2385 भटआव देरहासारो । | बिधान सभानि बिसायखथि 2018 : फिथाय |
गुवाहाटी , डिसेम्बर 12 : आसाम सरकारनि खावलायहरनाय लेखा हादोरनि जौसिन बिजिरसालिआ नेशनेल रेजिस्तार अव चितिजेनसिव ( NRC ) आव मुं थिसनफिन्नाय आरो अजद होफिन्नायनि जोबथा समखौ बारायनानै होफिनबाय । खौरां मोन्नाय बादिब्ला मुं थिसनफिन्नाय आरो अजद होनायनि गोदान जोबथा समा जाबाय 31 डिसेम्बर 2018 । मखनो गोनांदि , आसाम सरकारा थांनाय समबाराव जौसिन बिजिर सालिसिम लाइजाम हरनानै मखनाय खामानिफोरनि थाखाय जोबथा समखौ बारायना होनो थाखाय खावलायहरदोंमोन , आसाम सरकारनि खावलायहरनाय लेखा बिजिरसालि बुधबाराव ( दिनै ) समखौ बारायना होनानै रेहाय होयो । बेनि सिगां थांनाय नवेम्बर दाननि 1 अक्टखालि भारतनि गाहाय बिजिरगिरि रन्जन गगय आरो बिजिरगिरि रहिन्टन नारिमन बिथांमोनहा मिरु सरकारनि Standard Operating Procedure ( SOP खौ गनायनानै 15 डिसेम्बरखौ मुं थिसनफिन्नाय आरो अजद होनायनि समखौ जोबथा होन्नानै फोसावदोंमोन । | एनआरचीआव मुं थिसनफिन्नाय आरो अजद होफिन्नाय समखौ बारायनानै होबाय |
कालायगांव : टंलायाव गुबुन गुबुन आफादफोर फारियै , दुलाराय आसाम फरायसा आफाद ( AASU ) , दुलाराय कछ राजबंसि फरायसा आफाद ( AKRSU ) , दुलाराय आसाम बेंगलि युवा चाथ्र फरिसद ( AABYSF ) , आसाम जाथियतावादि युवा चाथ्र फरिसद ( AJYCP ) आरो टंला प्रेस ख्लाबा Life Insurance Corporation ( LIC ) नि दालाय मावख' गायसंनो दाबि दैखांदों । 2008 माइथायाव LIC आ सेटालाइत दालायसा खुलिदो । बे मावख'आ उदालगुरि जिल्लायाव थानाय भारत - भुतान सिमा ओनसोलनि गुवार जायगाखौ 10 बोसोर आवग्रिनानै लाबोबाय नाथाय बे मावख'आ गोबां सुबुं सानखो थानाय ओनसोलनि लुबैनायबादि खामानिफोरखौ मावनो हायाखै । बेनिखायनो बिबानाव थानाय सुबुंफोरखौ गोदान दालायसा गायसंनो थाखाय दाबि खालामो जाहाथे सुबुंफोरा बेनि खाबुखौ लानो हायो । | टंलायाव LIC दालाय गायसंनो दाहबि दैखांदों |
गुवाहाटी : हिन्दु महेस कुमार मालानिआ Pakistan People Party ( PPP ) नि जानानै गिबि खेबनि थाखाय हादोरनि एसेमब्लि बिसायखथिआव 16 बोसोर बिसायखथि जालांनायनि उनाव मुसलमान नङै सुबुंआ जेनेरेल सिताव गेलेनो मोनो आरो भत होनो मोन्नानै देरहासारनो हायो । बिथाङा खोला सिन्द हादोरसायाव ( NA - 222 ) Tharparkar - II Seat आव सा 14 बेरेखा बिजाथिफोरखौ फेजेन्नानै देरहानो हायो । मालानिआ गासै 1.06,630 भट मोन्नो हायो फारसेथि बिथांनि बेरेखा Grand Democratic alliance नि बाजाथि Arbab Zakaullah या गासै 87.251 भट मोन्नो हायो । हिन्दु महेस कुमार मालानिआ Pakistan People Party ( PPP ) जों दैखां जानानै 2003 निफ्राय 2008 सिम पाकिस्तान पारलियामेन्तनि MP मोन । बिथाङा सिन्द एसेमब्लिआव आदार बिफान्नि सियार पारसन हिसाबै मावबोगासिनो दंमोन । | हिन्दु राजखान्थिगिरिआ पाकिस्थाननि एसेमब्लि बिसायखथिआव देरहानो हायो |
गोदान दिल्ली : सोनाब बेंगलनि गिबि मनट्री ममता बेनारजिआ आसामनि NRC खौ नोजोर होनानै मिरु सरकाराव थानाय नारेन्द्र मदि दैदेन्नाय NDA सरकारखौ सुबुं दावहा लाबोगोन होन्नानै सोंखारियो । बिथांजोआ बुङोदि , बिसायखथिआव देरहानो थाखाय सुबुंफोरखौ नाख्रेबनानै दोनदों , जाय सुबुं दावहा आरो थैनि बाना लाबोगोन । भारतनि केटलिक विसफनि मेलाव बिथाङा बायदि बायदि रावजों NDA सरकारखौ सोंखारियो आरो बुङोदि , नंगुबै दखुमेन्ट थानाय सुबुंफोरनि मुंफोरैबो NRC नि आबुं फारिलायाव नुजायाखै आरो बे हाबाफारिखौ राजखान्थिआव देरहानायनि गोसो लानानै खालामदों होन्ना सोंखारियो । | सुबुं दावहा जागोन होन्ना ममता बेनारजिआ मिरु सरकारखौ हुमखि होयो |
काजलगांव : दिनै 12 रिंगासो समाव सिरां जिल्लानि सिङाव थानाय काजलगाव ( आलुगुदाम ) मुंनि जायगानि लामायाव गंसे ट्राक आरो गंसे टेमपु गारिजों मोगा मोगि सोवग्रावलायनानै जायगायावनो सा 3 सुबुंनि जिउ खहा जायो आरो गोबां जखम जायो होन्ना मोखां बिजाबनि गेजेरजों खौरां मोनो । जखम जानाय सुबुंफोरखौ बंगाइगांव देहा फाहामसालियाव थिसन्नाय जायो होन्ना खौरां मोनो । मिथिनो मोन्नाय बादिब्ला सासे हाबा जागोदान बर' हिन्जावनि आयटें जदों होन्ना खौरां मोनबावो । जिउ गोमानांनाय सुबुंनि थंखौ मोन्नाय जायाखै । | काजलगांवआव लामा जाब्रबथायनि जाहोनाव सा 3 सुबुंनि जिउ खहा |
गुवाहाटी : मद्यप्रदेस आरो झारखान्ड हादोरसाफोरा सोलिफुबाय थानाय आसाम हादोरसायाव सोलिफुबाय थानाय NRC करदिनेटरनि मावख'आव गुबैयै मिथिनो थाखाय सुलाद लागासिनो दं । फारसेथिं आसामनि बादि सा - सान्जा हादोरसानि ओनसोलफोराव थानाय मोनफ्रोमबो हादोरसाफोराव NRC नांगौ होन्नानै सा - सान्जा फरायसा आफादा ( NESO ) दाबि खालामदों । सेन्टिनेलाव खौरां मोन्नाय बादिब्ला , मद्यप्रदेसा आसामनि NRC बुरखांनाय हाबाफारिफोरखौ मोजाङै मिथिनो लुबैदों आरो झारखान्ड हादोरसानि मावख'निफ्राय आसामसिम NRCनि सोमोन्दै नायनानै मिथिनो थाखाय अफिसारफोर दैथाय हरखाबाय । मोन्नैबो हादोरसाया आसामनि NRC करदिनेटर प्रथिक हाजेला बिथांजों रायज्लायबरबाय आरो लाइजामनि गेजेरजों मिथिनो मोन्नाय जायोदि मोन्नैबो हादोरसाया NRC मावफुंनो गोसो दं । माखासे सा - सान्जा हादोरसानि नागालैंन्ड खौबो NRC खालामनो गोसो दं होन्ना खौरां मोन्नाय जादों । फारसेथिं बांग्लादेसि गुबुनारिफोरनिफ्राय थागिबि सुबुंफोरखौ रैखाथि होनो थाखाय सा - सान्जा भारतनि मोनफ्रोमबो हादोरसाफोराव NRC खालामनांगौ होन्ना सा - सान्जा फरायसा आफादा ( NESO ) मिरु सरकारनि खाथिआव दाबि दैखांदों । बांग्लादेसिफोर आयेन बेरेखायै हावफैनायनि जाहोनाव ट्रिफुरा हादोरसायाव थागिबि सुबुंफोरनि सुबुं सानखोआ खमसिन जाबाय होन्नानै फरायसा आफादा बुङो । फरायसा आफादा गाहाय मनट्री नारेन्द्र मदि आरो नखर मनट्री राजनात सिंनो लायजाम हरनानै आसामनि बादि मावथिफोरलानानै NRC खौ मावफुंनो दाबि दैखाङो । | सा - सान्जा हादोरसायाव आसामनि बादि NRC नांगौ : NESO |
गुवाहाटी : खारखोमाना थानाय गलाघाट जिल्लानि डिभिजनेल फरेस्त अफिसार ( DFO ) राजिब कुमार दासखौ Bureau of Investigation , Economic Offences ( BI , EO ) आ बुधबाराव खानो हायो । DFO आ गोबाव समनिफ्रायनो खारखोमानानै दंमोन । बिथांखौ रां जाखोमानाय जाथायखौ लोब्बा लानानै 1995 माइथायनि AFR Act आव थानाय बादियै Section 41 नि 120B / 420.468 / 471.406 / 409.39 IPC R / W नि आयेन बादियै पुलिस केसनि बिलाइआव केस नं 25.17 आव रेजिस्तार खालामो । DFO खौ हमनो हाबावनानै गासै बमजानाय सुबुंआ सा द' जाबाय । जाखोमानाय जाथायजों सिगां हमजानाय सुबुंफोरा फारियै , गलाघाट जिल्लानि रेन्स अफिसार प्रानेस्वर दास , डिपुटी रेन्जार मुखुल आलि हाजरिखा , आबदुल मिलु , आबदुल हासमट , आरो गौटम उफादय । साथाम गुबुन गुबुन हमजानाय फोरा गलाघाट जिल्लानि ACF प्रपुल्ल चन्द्र लासकार , रेन्स अफिसार जितेन्द्र नात दात्ता आरो डिपुटि रेन्जार उमेस चन्द्र दात्ता बिथांमोनहा दासिमबो खारखोमाना दं होन्ना खौरां मोनो । | गलाघाट जिल्लानि DFO आ खाजायो |
धुबुरि : द' बोसोर आसामनि दिटेन्सन बादाफोराव दोन्नायनि उनाव दिनै सा 52 बांग्लादेसिफोरखौ मानकासार सिमानि खोला सालमारा मानकासार जिल्लानि सिंजों Push - Back मावख'निफ्राय बांग्लादेस फार्से दैथाय हरफिनबाय । सा 52 बांग्लादेसिफोरनि गेजेराव सा 5 हिन्दु आरो माखासेआ मुसलमान बेनिनो मादाव सा 5 हिन्जावफोर आरो सा थामा उन्दै गथफोर होन्ना मिथिनो मोनो । साफ्रोमबो बिथांमोनखौ 2012 माइथायाव हमनो हानानै उनाव थेजपुर आरो गवालपारा जिल्लानि दिटेन्सन बादायाव दोन्नाय जादोंमोन । गोबाव सम मिरु सरकार आरो बांग्लादेस सरकारनि आयेन बादियै नायबिजिरनानै बिथांमोनखौ बांग्लादेस सरकारा लांफिन्नो थाखाय सिमान जायो । | सा 52 बांग्लादेसिफोरखौ दैथाय हरफिनबाय |
Kokrajhar : बङाइगावआव नंखाय फैसाजों लोगोसे सासे सुबुंआ हमजादों । मोनसे स्रोद सुलुंखौ बिथा खालामनानै आसामनि कक्राझार गाहाइ मावख'नि डि एस पि फुंखा बादियै कसुगाव साब इन्सपेक्टर ( SI ) दैदेननायाव नंखाय भारतारि रां न'ट ( Fake Indian Currency Note ) खामानियाव लोब्बा थानायनि दायाव सासे सुबुंआ पुलिसनि जेयाव खाजायो । मख'जाथावदि जाथायनि स्रोद सुलुं बुथुमनानै पुलिस बिफाना सामलायनाय सं दाननायनि गेजेरजों 23 बोसोर बैसोनि आफां आसामनि बङाइगावनि जिलानि साद्दाम हुसेन होन्ना मिथिनो मोननाय जादों । लोगोसे पुलिस हान्जाया दुथां साद्दाम हुसेननि बेंखन्थानिफ्राय 2.17,900 ( नंखाय रां ) , आधार कार्ड , भ'टार कार्ड , अगेन खामानियाव बाहायनाय गंसे बाइक ( AS 19H / 7880 ) लोगोसे भिभ' मबाइल फन बोखांनो हायो । आरोबाव उनाव बङाइगावआव जिलानि सिमलाबारि गामिनि आब्दुल आवाल मुंनि सासे सुबुंनि न'निफ्राइ गंसे प्रिनटार मेसिन आरो 100 नंखाय रां ( Fake Currency Note ) नि बान्दिल गोख्रों सिग्रोमनाय ( Investigation ) नि गेजेरजों पुलिसा बोखांनो हायो । जेराव न'नि बिगोमा आब्दुल आवालआ दासिमाव खारखोमा गासिनो ( Absconding ) दं आरो बिखौ थाबथाबैनो हमनो थाखाय सं दानगासिनो थानायखौ मिथिनो होयो । | बङाइगावआव नंखाय फैसाजों लोगोसे सासे सुबुंआ हमजादों |
गोदान दिल्ली : आसामनि NRC नि आबुं फारिलाय फोसावनायखौ लानानै बुधबाराव ट्रिनामुल कंग्रेसा गोख्रोंयै बेरेखा खालामना धरना होयो आरो सानसेनि थाखाय चियारमेन M . Vekaiah Naidu आ हाउसखौ बन्द' खालामनो गोनां जायो । सुग गोयै दिसथार्ब जानायनि जाहोनाव मिरु सरकारनि नखर मनट्री राजनात सिंहआ स्तेतमेन्ट होनो हायै जानानै टेबोलाव गथायना होयो । फार्सेथिं BJP नि आफादगिरि अमिट साहायाबो गावनि बुंनायखौ ब्रिहस्पथिबाराव फोजोबनो हायासै । बेलासिनि 2pm आव फारलियामेन्टनि आफार हाउसाव जथुमाया जाफिनो आरो नायदुआ अमिट साहाखौ गावनि बुंनाय रावखौ फोजोबनो खावलायो । बे समावनो ट्रिनामुल कंग्रेसानि दैदेनगिरि सुकेन्दु सेकर रयआ बुङो , जुदि खनसेआवनो फोजोबनो हायाब्ला आफार हाउसनि आयेन बादियै सासे मानसिया मोनसे बाथ्राखौ लानानै खननै बुंनो मोना । नाथाय बिथांनि बुंनाय रावखौ हाउसनि चियारमेना गनायाखै । नायदुआ बुङो , बिथांखौ गावनि बुंनाय रावखौ बुनानै फोजोबनो थाखायसो खावलायदों । ट्रिनामुल कंग्रेसानि सोद्रोमाफोरा नायदुनि खाथिआव फैनानै धरना होयो आरो गाहाय मनट्रीखौ हाउसाव फैनानै जेंनानि फारसे बुंनो दाबि दैखाङो । नायदुआ ट्रिनामुल कंग्रेसानि सोद्रोमाफोराखौ गाव गावनि मासिआव थांनानै जिरायनो खावलायो नाथाय रावबो खोनासंआसै अब्ला नायदुआ बुङोदि , 'नोंथांमोनहा फारलियामेनटारि आयेनखौ सिफायदों' | ट्रिनामुल कंग्रेसा NRC नि बेरेखा राज्य सभायाव धरना होयो |
गुवाहाटी : कुवाइटनिफ्राय हायद्राबाद आव फैनाय जाझिरा अख्रां लामा बिरखं ( J9 608 ) आ हायद्राबादनि Rajiv Gandhi International Airport ( RGIA ) आव बानाय लोगोसेनो फुंआव अर खामदों । बिरखंआव गासै सा 145 पेसेन्जारफोर दंमोन । बे जाथाया फुंनि 1.45 AM आव जादों जेब्ला Jazeera Airways Flight नि आग्दानि इंजिना अर खामदोंमोन । जाथाया " technical problems " नि जाहोनाव जादों होन्ना मावख'निफ्राय फोरमायो । बिरखंनि बिबानगिरिआ थाबैनो बिरखंखौ बन्द'खालामो आरो लोगो लोगोनो अर खोमोरग्रा हान्जाया रैखा खालामनो नाजायो आरो खोमोरनो हायो । थाबैनो बिरखंखौ Bay No . 57 आव लानानै थाङो । बे जाब्रबथायाव रावबो पेसेन्जारा जखम जायाखै होन्ना खौरां मोनो । | हायद्राबाद उरां गाथोनाव जाझिरा अख्रां उरांआ अर खामो |
जयसागर : गं 75 गामिफोरा दैनि सिंआव , बुधबाराव जिल्ला दै बिफाननिफ्राय खौरां मोन्नाय बादिब्ला सानथाम अखा हाबायथानायनि जाहोनाव दिखौ दैमानि दैआ 106 से . मि . आरो गांगालामरा दैमानि दैआ 79 से . मि . गोजौआव बोहैयो । कनवारपुर आरो रुपाहिमुकनि दैआ फारियै 98.23 से . मि . आरो 102 से . मि . गोजौआव बोहैयो जायनि जाहोनाव गोबां ओनसोलफोर फारियै मेतेखा , आमगुरिघात , हाथिखुक , कनवारपुर , नाकाथानि , सान्थिपुर , जागाराहाबि , रुफाहिमुक आरो दिखौमुक जायगाफोरा दासिमबो दैनि सिङाव थानांगासिनो दं । जिल्ला खुथायनि बादिब्ला गासै 75 सो ओनसोलफोरा दासिमबो दैनि सिङाव दं होन्ना खौरां मोनो । गासै 12.000 गामिपोरजों लोगोसे 3.200 जिब जुनारफोरा फुगि नाङो । दैजों लोमजानाय गामिफोरनि सुबुं आरो जिव जुनारोरखौ जिल्ला रैखाथि हान्जाजों लोगोसे State Fire बिफान आरो CRPF फोरा हानायमानि रैखाथि होगासिनो दं होन्ना खौरां मोनबावो । | गं 75 गामिफोरा दैनि सिंआव |
गुवाहाटी : सुक्रबाराव गुवाहाटी नोगोरमानि बसिस्त पुलिसा गान्जाजों लोगोसे सासे सुबुं हमनो हायो । हमजानाय सबुंखौ कुनाल माहटु होन्ना सिनायथि मोनो । हमजानाय दायनिगिरिआ गारि सालायनायजों लोगोसे गान्जानि फालांगि खालामनायाव लोब्बा दंमोन होन्ना मिथिनो मोनो । बिथाङा गालनि भारा थानाय न'निफ्रायनो बे खामानिखौ मावगासिनो दंमोन होन्ना मिथिनो मोनबावो । पुलिसजों हमजानाय समाव कुनालजों लोगोसे गासै 50 के . जि . सो गान्जा मोनफानाय जायो होन्ना खौरां मोनो । | गान्जाजों लोगोसे सासे सुबुं हमनो हायो |
टंला : 27 जुनआव सासे उन्दै हिन्जावसाखौ लांखारनाय साब्रै सुबुंखौ टंला ट्रेफिक पुलिसनि IC मुकुत आलि आरो आसाम पुलिसनि हान्जाया गावबुराजों लोगोसे गुवाहाटीनि हाथिगाव पुलिस थानानि बेन्दोंआव थानाय बेथापारा ओनसोलनिफ्राय रबिबाराव हमनो हायो । हमजानाय सुबुंफोरखौ फारियै - नलबारि जिल्लानि गंगापुर होन्नाय गामिनि गावबुरा , पाहार उल्ला ( 50 ) , बाबुल आलि ( 22 ) , आथुवार रहमान ( 23 ) , आरो भाना आलि ( 50 ) होन्नानै सिनायथि मोनो । | उन्दै हिन्जावसाखौ लांखारनायाव साब्रै सुबुंखौ हमनो हायो |
काबुल हादोराव सासे भारतारिजों लोगोसे साथाम गुबुनारिफोरखौ उटखारिफोरा किदनेफ खालामनानै बोथारदों । बिथांमोनहा काबुलनि सदेझनि International Food Firm आव खामानि मावगासिनो दंमोन । " जों गोथै देहाखौ मोनहाय , किदनेफ खालामना बोथारजानाय सुबुंफोरा सासे भारतारि , सासे मालाइसियान आरो सासेआ माचेदनियाननि " होन्नानै काबुल पुलिसनि गाहाय बुंथिगिरिआ बुङो । बुथारजानायनि गोथै देहाखौ काबुलनि मुचाहि जिल्लायाव Identity Card जों लोगोसे मोन्नाय जादों होन्नानै पुलिसा बुङो । बुथारनाय हान्जाखौ पुलिसा मिथिनो मोनदोंब्लाबो रावबो उटकारि हान्जाया जाथायखौ लानानै सिमान जायाखौ होन्ना मिथिनो मोनो । | काबुल आव साथाम गुबुनारिफोरखौ किदनेफ खालामना बोथारदों |
ककराझार : ककराझार जिल्लानि बेन्दोंआव थानाय गसायगाव दालाय मावख'नि सिङाव कसुगाव हालामनि थाखाय गोबाव सम थाबथानानै थालांनाय माखासे गामिफोरनि थाखाय हानि फाट्टाफोरखौ SDO नि Conference Hall आव रान्नानै होयो । गामिफोरा जाबाय फारियै - दनगुरि , थाइगिरगुरि , आरो लाहनफुर । बिथांमोनहा गोबाव समनिफ्रायनो Forest Land आव हानि फाट्टा गैयालासे राज्यो जाबोगासिनो दंमोन । बे हाबाफारियाव बाहागो लादोंमोन गसायगावनि SDO Wilburn S Daimary , ACS , म्रितुनजय नार्जारि ( MCLA ) , माजेन्द्र नार्जारि ( MLA ) , बारग MCLA सबाराम बसुमतारि , ACF आरो गुबुन गुबुन आलासिफोरा बाहागो लादोंमोन । | कसुगाव ओनसोलाव हा फाट्टा रान्नानै होयो |
गुवाहाटी : ब्रिहस्पथिबाराव दै बानाया गाज्रि रोखोमै महर मोन्नानै हादोरसानि मोन दाइन जिल्लाफोरनि गासै मोन 18 रिभेनिउ चार्कलफोरनि गेजेराव गं 224 गामिफोरखौ लोमनानै सा थाम सुंनि जिउ खहा जायो आरो गासै सा 1.05,782 सुबुंफोरखौ जेंनायाव खोख्लैयो । गोबां दैमाफोरा फारियै ब्रम्हपुट्र , दिखौ , धनस्रि , जिया भरालि आरो बोरसि दैमाफोरा गिख्रंथाव रोखोमै बोहैयो । फारसेथिं दै बानानि जाहोनाव मोनथाम जिल्ला फारियै , धोमाजि , उदालगुरि आरो गलाघाट जिल्लाफोराव साफा साफा गासै साथाम सुबुंनि जिउ खहा जायो । बे बेसेराव दै बानाजों थैनांनाय सुबुंफोरा गासै सा 38 जाबाय आरो हा खुरखानायनि जाहोनाव साथाम सुबुंनि जिउ खहा जायो । मोन दाइन दैजों लोमजानाय जिल्लाफोरा जाबाय फारियै , धेमाजि , लक्किमफुर , बिस्वानाथ , उदालगुरि , बरपेथा , गलाघाट , शिवसागड़ आरो सरायदेउ । बेनिनो लक्किमफुर जिल्लायाव मोनब्रै रिभेनिउ चार्कलफोरनि गेजेराव गं 24 गामिफोरखौ लोमनानै गाज्रि रोखोमै बांसिन गोहोम खोख्लैदों होन्ना खौरां मोनो । गासै सा 20.869 सुबुंफोरा गालाघाट जिल्लानि रिलिव बादायाव थागासिनो आरो सा 664 सुबुंफोरा शिवासागरनि रिलिव बादायाव थागासिनो दं होन्ना खौरां मोनबावो । मोनफ्रोमबो जिल्लानि जिल्ला खुंथाया रैखा खालामनो राहा लागासिनो दं होन्नाबो खौरां मोनबावनाय जायो । | दै बानाया गाज्रि रोखोमै महर मोन्नानै सा 3 सुबुंनि जिउ खहा |
गोदान दिल्ली : आसामनि गिबि मनट्री सरबानन्द' सनवाला रबिबाराव NRC खौ लानानै दिल्लीआव जथुमा लागोन । खौरां मोन्नाय बादिब्ला बे जथुमायाव मिरु सरकारनि नखर मनट्रीजों लोगोसे नखर बिफान्नि सेनिर मनट्रीफोरजों लोगोसे आसाम सरकारा बाहागो लागोन । बे जथुमायाव 30 जुलाइआव ओंखारनो गोनां NRC खौ लानानै सावरायगोन लोगोसे जथुमाखौ मोजाङै खुंफुंनो थाखाय सेकुरिटीफोरबो बाहायनाय जागोन होन्ना खौरां मोनो । बे जथुमाखौ सुक्रबाराव लादोंमोनब्लाबो सोलिबाय थानाय पारलियामेन्टनि थाखाय माखासे मनट्रीफोर गोयैनि जाहोनाव फावसायनो गोनां जादोंमोन । | रबिबाराव NRC खौ लानानै दिल्लीआव जथुमा लागोन |
गलाघात : रबिबाराव गलाघात जिल्लानि चकिथिं ओनसोलाव पाइपलाइन गावब्रानायनि जाहोनाव गेस लिख जानानै गिख्रंथाव ओनसोलनि सुबुंफोरा गिखांनाय फोरमायदों । खौरां मोन्नाय बादिब्ला , आसाम गेस कम्पानिया दाकिनहेंगेरा साहा फेक्तरिआव गेसखौ दैथायहरगासिनो दंमोन । रबिबाराव आबाद चकिथिं रेल स्तेसननि खाथिनि आबाद मावग्रा फोथाराव पाइपलाइन गावब्रायो । खाथि खालानि सुबुंफोरा गेसनि पाइपलाइन गावब्रानानै गिखांनाय फोरमायो । बिथांमोनहा बुङोदि , बे खौरांखौ मोन्नानैब्लाबो पाइपलाइन नि बिबानगिरिपोरा जेबो राहा लायाखै हेन्ना दुखु फोरमायो । | पाइपलाइन गावब्रानायनि जाहोनाव गेस लिख जायो |
गुवाहाटी , डिसेम्बर 24 : गोबाव सम जालांनाय बर'फोरनि गुबै जेंना , आलादा राज्यो बड'लैन्डनि दाबिखौ लानानै दुलाराय आसाम फरायसा आफादजों लोगोसे नेशनेल डेमक्रेटिक प्रन्ट अव बर'लेन्ड - प्रग्रेसिव , जयेन एक्सन खमिटी पर बर'लैन्ड मभमेन्ट आरो गुबुन गुबुन आफादफोरा खौसेयै ओंखारनानै बीटीएडि ओनसोलनि गुबुन गुबुन जिल्लाफोराव दिनै फुंनि 10 रिंगानिफ्राय धर्ना होयो । खौरां मोन्नाय बादिब्ला बिथांमोनहा बड'लैन्डनि दाबिखौ राजखान्थिआरि बिथिंआव सावरायनायनि गेजेरजों थाबैनो सुस्रांना होनांगौ होन्ना दाबि खालामदों आरो हादोरनि गाहाय मनट्री नारेन्ड्र मोडी बिथांखौ आसामाव बरायदों । क'कराझार जिल्लानि इंन्डीयान वयेलनि खाथिआव थानाय गथासाफोरनि गेलेगा एबा चिलड्रेन पार्कआव बड'लैन्ड सोमावसारआरि आफादफोरनि रोजा रोजा सोद्रोमाफोरानि बाहागो लानायखौ नुनो मोन्नाय जादों । सोमावसारआरि आफादफोरा सिरां जिल्लानि काजलगांव , बाक्सा जिल्लानि मुसलपुराव , आरो उदालगुरि जिल्लाआव धर्ना होदों होन्ना खौरां मोन्नाय जायो । रोजा रोजा सुबुंफोरा आखायाव बेनार आरो प्लेकार्ड लानानै बाहागो लादों आरो आलादा राज्यो बड'लैन्डनि दाबिखौ रांजखान्थिआरि बिथांआ सावरायनानै थाबैनो सुस्रांना होनांगौ होन्ना दाबि खालामदों , बेजों लोगोसे बिथांमोनहा गोदान दिल्लीनि फारलियामेन्ट सोलिफुबाय थानाय समाव बड'लैन्ड दाबिनि जेंनाखौ सावरायनांगौ होन्ना दाबि दैखांदों । गोबाव सम जालांनाय बड'लैन्ड दाबिनि जोंनाखौ सुस्रांना होनो जेबो राहा लायाखौ होन्ना बिथांमोनहा खुंथायाव थानाय नेशनेल डेम'क्रेटिक एलाइस दोलोखौ बायदि बायदि रावजों सोंखारियो । लोगोसे सोमावसारआरि आफादफोरा ओनसोलाव गोजोन आरो जौगाखांनाय लाबोनो थाखाय जेसेबां हायो एसेबां थाब अरायनि थाखाय सुस्रांना होनांगौ होन्ना दाबि खालामबावो । गुबैयै बिथांमोनहा आलादा राज्यो बड'लैन्ड दाबिनि सायाव नोजोर होनानै हादोरारि मावफारिया लानांगौ , राजखान्थियारि बिथिंआव बड'लैन्ड दाबिनि जेंनाखौ सावरायनांगौ , 2014 माइथायाव बिजेपि दोलोनि बिसायखथिनि मेनिपिस्ट'आव होनाय खोथाखौ सुफुंना होनांगौ , बड'लैन्डनि बायजोआव थानाय बर'फोरनो राजखान्थिआरि मोन्थायखौ होनांगौ आरो आसाम हादोरसानि सिङाव थानाय कार्बि आंलं आरो दिमा हासाव जिल्लाफोराव थानाय बर'फोरनो सेडियुल ट्रायब ( हाजोआरि ) बिमुंखौ होनांगौ होन्ना दाबि खालामदों । बे हाबाफारिआव दुलाराय बर'फरायसा आफादनि आफादगिरि प्रमद बर' , गाहाय नेहाथारि लरेन्स इसलारि , नेहाथारि खोरोमदा औवारि , बार्ग राज्य' सभानि MP आरो इउनायटेड पिपल्स पार्टी लिबारेलनि आफादगिरि उरखाव गोरा ब्रम्ह , बिथांमोनहा बड'लैन्ड जेंनाखौ सुस्रांना होनो थाखाय जेबो राहा लायैलाय मिरु सरकारखौ दैदेन्नाय एनडीए सरकारखौ सोंखारियो । | रोजा रोजा सुबुंफोरा आलादा राज्यो बड'लैन्ड दाबिनानै धर्ना होदों |
गुवाहाटी : चायबार क्रायमजों लोब्बा थानाय सुलैमेन इब्राहिम आलिखौ नोगोरमानि पुलिसा हमनानै पानबाजार पुलिस थानानि सिङाव केस नम्बर 341.18 आव IPC नि आयेन बादियै रेजिस्ताराव थिसनो । मिथिनो मोन्नाय बादिब्ला सुलैमेन इब्राहिम आलिआ गोबां पुलिस अफिसारफोरनि नंखाय मुं लानानै मोखां बिजाबाव गोबां एकाउन खुलिदोंमोन । बिथांखौ हमनाय समाव पुलिसा गासै गं 47 मबाइल फोन , गं 13 टेब्लेद आरो गं 15 सिम कार्दजों लोगोसे गोबां आयजेंफोरबो मोनफायो । इब्राहिम आलिआ मोन 17 सोनिबो बारा मोखां बिजाबाव पुलिस अफिसारफोरनि मुं लानानै एकाउन खुलिदोंमोन लोगोसे गुबुन हादोरसानि गोबां सुबुंफोरजों रायज्लायहरनायनिबो फोर्मान मोनदों होन्ना पुलिसा मिथिहोयो । बेफोरजों लोब्बा थानाय सुबुंफोरखौ हमबावनो थाखाय पुलिसनि सं - दान्नाया सोलिगासिनो दं होन्ना मिथिहोबावो । हमजानाय बिथाखौ हाथिगाव पुलिस थानानि बेन्दोंआव थानाय अनुपम पेटनि न' नाम्बार 19 जापार आलिनि फिसाज्ला होन्ना मिथिनो मोनो । | चायबार क्रायम : सासे सुबुंखौ खानो हायो |
गुवाहाटी , जुलाइ 2 : समबारनि फुंआव नुनमाथि पुलिस थानानि बेन्दोंआव थानाय नेपालि चोकनि लामा जाब्रबथायाव गजेन्द्र नात बर' ( 47 ) आ उननिफ्राय गंसे Pickup Van जों सोवजानानै जिउ खहा जायो । जेब्ला Pickup Van रेजिस्त्रेसन नं : AS01N - 4459 आ बांद्राय हा लानानै उननिफ्राय थांबाय थानानै लाखिस्लाबनो हायैयाव गजेन्द्र नात बर'खौ सोवहोयो आरो जिउ खहा जायो । सोवजानाय सुबुंखौ थाबैनो GMCH आव थिसनदोंमोनब्लाबो बिथां बरआ जोबथा हांखौ जायगायावनो बोखाबायमोन । जिउ गोमानाय बिथांआ बापुजि नोगोराव न' भारा लानानै थायोमोन नाथाय बिथांआ गुबैयै BTAD नि सिङाव थानाय बाकसा जिल्लानिमोन । | लामा जाब्रबथायाव सासे सुबुंनि जिउ खहा जायो |
गुवाहाटी , जुलाइ 5 : मंगलबाराव गरचक पुलिस थानानि बेन्दोंआव थानाय बरागाव निफ्राय ULFA जों सोमोन्दो थानाय सासे सुबुंखौ हमनो हायो । हमजानाय सुबुंखौ बनजित दास होन्ना सनायथि मोनो । पुलिसनि बादिब्ला बनजित दासआ बरागावनि बायदिसिना दोनथुमग्रा नआव हारसिङै मावगासिनो दङमोन । बिथांआ गुबैयै नलबारि जिल्लानि आरिकुचि नि थागिबि । पुलिसा स्रोद सुबुरुन मोन्नानै संदान्नायाव बिथांखौ खानो होयो । बिथांनिफ्राय नोगोद 4.25 लाख रांबो मोन्नो हायो । बिथांआ बावैसो गुवाहाटी नोगोरमानि सासे फालांगिरिनिफ्राय ULFA नि मुं लानानै 5 लाख रां दाबि खालामदेंमोन । बेनि फारसे नायबिजिरनाया सोलिगासिनो दं हेन्ना खौरां मोनो । | ULFA जों सोमोन्दो थानाय सुबुं हमदों |
गुवाहाटी , जुलाइ 2 : मिरु सरकारनि नकर मनट्री राजनात सिंहआ आसामनि गिबि मनट्री सरबानन्द सनवालखौ जानबुंनि हेफाजाबै दै बानायाव जालांनाय खहाफोरखौ नायसंनो बिथोन होयो लोगोसे बिथांआ मिरु सरकारनिफ्राय नांनायसिबां हानायमानि खहा जालांनायनि थाखाय हेफाजाब हरगोन होन्ना मिथिहोहरो । बिथांआ बुंबावोदि मोनफ्रोमबो सा - सान्जा भारताव दैबानाजों जुजिनानै रैखा मोन्नो थाखाय हेफाजाब हरदों होन्ना नकर मनट्रीनि मावकनिफ्राय बुंबावो । | दै बानायाव मिरु सरकारनिफ्राय हेफाजाब |
गुवाहाटी , जुलाइ 11 : मंगलबाराव सिबसागरनि सिमालुगुरि रेलवे स्तेसनाव सासे Assam Agricultural मुलुख सोलोंसालिनि फरायसुलिनि गोथै देहा मोनो होन्नानै पुलिसा बुङो । हिन्जासाया थैजों हाब्रुजों नांलाजोबनानै गोग्लैना दंमोन जायखौ खारबाय थानाय रेलाव जिनाहारि खालामनानै बुथारदों होन्ना सनदेह खालामनो हायो । सिबसागरनि Superintendent of Police सुबद सनवाला बुङोदि " हिन्जावसानि बिमाया फुंनि 8.50 am आव गाखोहोदोंमोन , आरो जेब्ला रेला सिमालुगुरि रेलवे स्तेसनाव मोनो हिन्जावसानि देहाखौ 9.10 am आव रेलनि टयलेटाव मोनदों । हिन्जावसाया गलाघाट जिल्लायाव बिमायनि न' फारसे थांगासिनो दंमोन आरो फुरखाथिं रेल स्तेसनाव ओंखारगौमोन " । " आं मबाइल बायनो थाखाय 10.000 रां हरदोंमोन । आंनि फिसाजोखौ सोरबा सिनायनो मोनैआ रांनि थाखाय बुथारदों आरो टयलेटाव दोनदों " होन्ना हिन्जावसानि बिमाया बुङो । हिन्जावसाखौ जिनाहारि खालामदों ना खालामाखै बे समाव जेबो बुंनो हाया आन्जाद नायखांनायनि उनाव मिथिनो मोनगोन होन्ना पुलिस अफिसारा बुङो । | रेल गारियाव सासे हिन्जावसानि जिउ फोजोबदों |
गुवाहाटी , जलाइ 6 : पलटन बाजार आरो खोला सरनिया हाजोआव फैगौ सान्नैनि थाखाय दैनि जेंनाजों मोगा मोगि जानांगोन । खौरां मोन्नाय बादिब्ला गुवाहाटी क्लाबनि खाथियाव Public Work Department आ बायदिसिना लुनायनि थाखाय दैनि Pipeline आ गाज्रि जाना दं । खौरांआव मोनबावोदि Pipeline बानायनायाव दै मोनजासे सान्नै नांगोन आरो बे ओनसोलनि थागिबिफोरा GMC नि दै साप्लाय होनायनिप्राय मोन्नाय नङा । | पलटन बाजार आरो खोला सरनिया हाजोआव दैनि जेंना जागोन |
गुवाहाटी , जुलाइ 2 : सनिबारखालि नोगोरमानि गिथा नोगोर पुलिस थानानि सिङाव थानाय बास्कर नोगोराव सासे सिखावआ उरबेनद्र राम मुंनि मोनसे नखरनि न सिंनि बिसिना सिङाव सिखाव खावनो थाखाय हाबसोना दंमोन । जेब्ला सिखाखौ नुसननानै दावराव दावसि खालामो अब्ला खाथि खालानि नसिफोरा रामनि नआव फैनानै दायनिगिरिखौ हमनो हायो । दायनिगिरिखौ हमो आरो रायजोफोरा इसे बुनानै पुलिसनो गथायो । सिखावखौ राकिबुल हुसेन ( 19 ) होन्नानै सिनायथि मोनो । | बास्कर नोगोराव सिखाव हमनो हायो आरो पुलिसनो गथायो |
गुवाहाटी , जुलाइ 9 : बसिस्त पुलिस आरो स्लियुतनि नारकथिस बुरियोआ जयै सं दान्नायाव सानै सुबुंखौ खानो हायो । सनिबारनि मोनाब्लिआव नोगोरमानि खानाफारायाव थानाय खयनाधरा ओनसोलाव रंगियानि देबजिथ खलिथा आरो गवालपारानि जिथु राभा बिथांमोनखौ खानो हायो । हमजानाय बिथांमोनिफ्राय 1418 बटल गुजुनायनि मुलि जाय मुलिया गुबुन मुलिजों दाजाबदेरनायफोरखौबो मोन्नो हायो । | सानै सुबुंखौ खानो हायो |
गुवाहाटी , जुलाइ 7 : कास्मिरनि कुलगाम होन्नाय जिल्लायाव आर्मिफोरा गुलि गावनो गोनां जानायाव सा 3 सुबुंजों लोगोसे सासे हिन्जावसानि जिउ खहा जायो । जाया जेब्ला Dukhtaran - e - Milat नि Chief Asiya Andrabi खौ सं - दान्नोथाखाय National Investigation Agency ( NIA ) आ कुलगाम ओनसोलाव हाबहोयो । जेब्ला धरना होगिरिफोरा आर्मिफोरनि फारसे अन्थाय खुबैयो अब्ला आर्मिफोरा गुलि गावनो गोनां जायो होन्ना खौरां मोन्नाय जायो । गासै कास्मिर ओनसोलावनो बन्द फोसावो जेब्ला आर्मिफोरा धरना होनायफोरखौ गुलि गावनानै सा 3 सुबुंजों लोगोसे सासे हिन्जावसानि जिउ खहा खालामो । जिउ गोमानाय सुबुंफोरखौ Shakir Ahmad Khanday ( 22 ) , Irshad Ahmad ( 20 ) , and Andleeb ( 16 ) . होन्ना सिनायथि मोनो । फुलवामा ओनसोलाव थासारिखौ मोजां खालामनो थाखाय जिल्ला खुंथाया कारपिउ फोसावो । | कुलगाम आव आर्मिनि गावनायाव सा 3 सुबुंनि जिउ खहा |
गलाघाट , जुलाइ 11 : मंगलबाराव दिल्लीनिफ्राय दब्रुगर खारग्रा ब्रम्हपुथ्र मेलाव गलाघाट जिल्लानि फुरखाटिं रेलवे स्तेसनाव सिनायनो मोनै 70 बोसोर बैसोनि सासे गोथै हिन्जावनि देहा मोनदों । खौरां मोन्नायबादिब्ला फुरखाटिं रेलवे पुलिसा 70 बोसोर बैसो जानाय हिन्जावनि गोथै सहखौ मोनो आरो थैनाय हिन्जावनि सिनायथिखौ मोन्नाय जायाखै । फुरखाटिं रेलवे पुलिसा संदानगासिनो दं होन्ना मिथिनो मोनो । | सिनायनो मोनै गोथै देहा मोनदों |
Barpeta : हादोरसानि खुंथाइ गोहोआव जिरायबाय थानाय राजखान्थि गोहो बि जे पि दोलो ( BJP ) आ बाइ बिसायख'थिनि मैया फोसावनाय फिथायाव 35.130 भ'ट मोननानै कंग्रेस दोलोनि गसंथेनाय बिजाथिखौ देरहालांदोंमोन । राज्योनि गंब्रै बिधान सभा बियाबनि गेजेराव जनिया बियाबआबो मोनसे नोजोर होथाव राजखान्थि बुब्लिमोन । जेराव ए आइ उ डि एफ दोलोआ गंसेल' बियाबाव बिजाथि गसंहोनानै देरहानो हायो । खाथि बादायगिरि कंग्रेस दोलोनि बिजाथि सामसुल हकखौ 35.141 मोन्नानै रफिकुल इस्लाम बिथाङा फेजेनहोनो हायो । रायखांनो गोनां दि जनिया बिधान सभा बियाब ( Legislative Assembly Constituency ) आव गासै सा गु ( Nine Candidate ) बाइ बिसायख'थियाव गाखोदों । बिसोरनि गेजेराव बयनिख्रुइबो गोख्रों बादायदोंमोन ए आइ उ डि एफ नि रफिकुल इस्लामआ 81.780 भ'ट ( 54.35 जौखोन्दो ) आरो कंग्रेसनि सामसुल हकआ 46.639 भ'ट ( 30.99 जौखोन्दो ) आर्जिनो हासिनो । | बाइ बिसायख'थि आव ए आइ उ डि एफ नि ड° हाफिज रसिद इस्लामआ जनिया बिधान सभा बियाबाव सायख जाबाय |
गुवाहाटी , जुलाइ 12 : नोगोरमानि बसिस्त पुलिसा बुधबाराव ATM सिखाव खानो हायो । जेब्ला सिखावआ बेलटलायाव थानाय ICICI बेंक नि ATM निफ्राय 1.55am सो समाव रां खावनो नाजागासिनो दंमोन अब्ला बसिस्त पुलिसा मुम्बाइनिफ्राय फन फैनायखौ दैखाङो अब्ला सिखावनि खौरां मोनो आरो लोगो लोगोनो बसिस्त पुलिसनि हान्जाया थांनानै सिखावखौ जायगायावनो हमनो हायो । हमजानाय सिखावखौ आरिजित देय होन्नानै सिनायथि मोनो । बिथांखौ Chief Judicial Magistrate नि सिगांआव लाङो आरो Judicial Custody आव दैथाय हरो । | ए . टी . एम सिखाव खानो हायो |
गुवाहाटी , जुलाइ 11 : समबाराव North Eastern Development Finance Corporation Ltd ( NEDFi ) आ Directorate of Horticulture and Food Processing बिफानजों लोगोसे Mission Organic Value Chain Development for North Eastern ( MOVCD - NER ) आयदाखौ लानानै खानाफारानि ममाइ टामुलियाव थानाय Directorate of Horticulture and Food Processing नि सोलोंथाय मावखआव आदारनि सांग्राथि बादा खुंदों । बे बादायाव आबाद दिहुनखांनायनि उनाव गोबां रांजों लोब्बा थानाय खामानिफोरखौ सावरायज्लायो आरो आदारनि सांग्राथि होयो । दिपुटी दायरेक्तर ड : प्रनब कुमार महन्थ , Horticulture and Food Processing दायरेक्तर बि . चि सायकिया , MOVCD - NER नि मावथि बि . दास , सेनियर ADO हरथिखालसार MK Das आरो गोबां NEDFi नि मावथिफोरा बे बादायाव बाहागो लादोंमोन । | खानाफारायाव सांग्राथि बादा खुंदों |
जरहात , जुलाइ 9 : सनिबाराव गोबांथार अखा हानायनि जाहोनाव जरहात नोगोरनि सरकारि मावख , फरायसालि आरो फरायसालिमा फोराव दै जमा जानानै बाना जायो । गोबां पाब्लिक आरो प्रायभेत जायगाफोराव सिमा बारनानै खालभार खाथि खाथि बायदिसिना लुनायनि थाखाय सुबुंजों बानायजानाय दै बानाया सोमजिदों होन्ना मिथिनो मोनो । थाराजान आरो महुवाजान मोन्नै दै बोहैलांग्राया टार्मकल , प्लासतिक , बटल आरो कार्टनफोरजों होथेनानै गुबुन गुबुन द्रेन आरो खालभारफोरखौ होथेदों आरो बंगाल , पुकुरि वेस्त , क्लाब रद आरो कुसल नोगोरफोराव सुबुंजों बानायजानाय बाना सोमजिदों । | गोबांथार अखा हानायनि जाहोनाव जरहातआव दै बाना |
बख' , जुलाई 10 : खामरुप जिल्लानि बख पुलिस थानानि सिङाव थानाय नादियापारा गामिनि पदमा लसन राभानि न'निफ्राय मासे अजगर जिबौ हमनो हायो । अजगर जिबौआ 10 फुट गोलाव आरो 15 के . जि होन्ना मिथिनो मोनो । राज्योफोरा हमनानै बख' आगियानि हाग्रायाव हगारहोयो । गामियारिफोरनि बादिब्ला , बिथांमोनहा सिगांआवबो गोबां अजगर जिबौ हमनानै हाग्रा बिफाननि आखायाव गथायखांबाय नाथाय हाग्रा बिफाना गामि खाथियावनो हगारनायनि जाहोनाव नादियापारा गामि थांनाय लामाफोराव जेंना खालामबोगासिनो दं बेनिखायनो ब खेबाव गावसोरनो हाग्राबारिआव हगारो होन्ना बुङो । | अजगर जिबौ हमनो हायो |
गरेस्वर , जुलाइ 11 : बाक्सा जिल्लानि गरेस्वर पुलिस थानानि सिङाव थानाय औबारि गामिनि ललित चेथ्रि बालालनि फिसाजो पुजा चेथ्रि बालाल ( 13 ) नि गोथै देहा मोनदों । पुजा चेथ्रि बालालया गियान ज्यति जातियविदालया आव थाखो 6 आव फरायफुनाय हिन्जावसामोन । जेब्ला समबारनि बेलासि समाव न'आव रावबो गैयामोन अब्ला थैनादंमोन । थाबैनो पुलिसा थांनानै केस रेजिस्थार खालामहोयो आरो पस्ट मरतेमनि थाखाय गुवाहाटीसिम दैथायहरो । | उन्दै हिन्जावसानि गोथै देहा मोनदों |
गोदान दिल्ली , जुलाइ 12 : दिल्ली सरकारि फरायसालिनि सा 25 सो फरायसा फरायसुलिफोरा 'Mid Day Meal' जाखांनानै देहाफाहामसालियाव थांनो गोनां जायो हेन्ना पुलिसा बुङो । पुलिसनि सुलुंनिफ्राय फोरमायोदि " सा - दिल्लीनि निरला ओनसोलनि फरासाफोरा फरायसालियाव होनाय 'Mid Day Meal' जाखांनानै लोमजायो आरो देहा फाहामसालियाव लांनो गोना जायो " होन्ना फोरमायो । थांनाय सपथायावबो बे फरायसालिनिनो सानै हिन्जावसाफोरा 'Mid Day Meal' जाखांनानै देहाफाहामसालियाव थांनो गोनां जादोंमोन जाय फरायसालिखौ दिल्ली मुनिचिपल खरपरेसना ( DMC ) सालायो । माइरं लाबोग्राखौ पुलिसा खायो जेबला फरायसालिनि गोरायुंआ अजद दैखाङो । | सा 25 दिल्लीनि फरायसाफोरा देहाफाहामसालिआव थांनो गोनां जादों |
टामुलपुर , जुलाइ 12 : बाक्सा जिल्लानि भरत - भुटान सिमायाव थानाय गुवाबारिआव हाग्रानि मैदेरा सासे सुबुंनि जिउ खहा खालामनायाव ओनसोलाव गिख्रंथाव लाबोदों । जिउ गोमानांनाय सुबुंखौ नाग्रिजुलि पुलिस आउट पस्टनि सिङाव थानाय गुवारि गामिनि लकस्मिनदार बर्मन ( 54 ) होन्ना सिनायथि मोनो । गामिनि सुबुंफोरनि बादिब्ला , गोबांथार मैदेरनि हान्जया आदार नागिरनानै गुवाबारि गामिआव हाबनानै दावराव दावसि खालामहैदोंमोन । मानसिफोरा जिउ रैखा खालामनो न'गारनानै मोजां जायगाथिं खारो आरो माखासेआ मैदेरखौ होखारनो थाखाय नाजायो नाथाय मोसे लादेन मुंनि मैदेरा गामिनि सुबुंफोरखौ आख्रमन खालामो । माखासे सुबुंफोरा खारनानै बारयो नाथाय लकस्मिनदार बर्मना हायाव गोग्लैनानै थालाङो आरो हाग्रानि मैदेरा जायगायावनो जिउ फोजोबो । बुधबारानि फुंआव नाग्रिजुलि पुलिस आउट पस्टनि बिबानगिरि निकिल सिंहाया गावनि हान्जाखौ लानानै जाथाय जानाय जायगायाव सहैयो आरो गोथै देहाखौ पस्ट मरतेमनि थाखाय दैथायहरो । फारसेथिं गुबुन मैदेरनि हान्जाया आरांगाजुलि गामिआव हावनानै ललित सुट्रधर आरो रेनु सुट्रधरनि न'फोरखौ सिफायनानै न'सिङाव दोन्नाय माइ - माइरं जानानै थाङो । | हाग्रानि मैदेरा सासे सुबुंनि जिउ खहा खालामदों |
गुवाहाटी , जुलाइ 16 : हिन्जाव पुलिस Sub - Inspector प्रेमलथा सायखियाखौ खेथ्रि पुलिसा नुनमाथि पुलिसनि हेफाजाबाव हमनो हायो । बिथाङा खेथ्रि ओनसोलाव हिन्जावफोरनो थगायना रां लानानै हा होनायनि दायजों हमजायो । बिथांआ 2016 माइथायाव 10.50 लाख रां थगायनानै लादोंमोन आरो बै साननिफ्रायनो हिन्जाव पुलिस Sub - Inspector आ जेबो खौरां लायाखै , फन खालामब्लाबो जेबो फिन्नाय हराखैमोन । बिथांखौ हमनानै खेथ्रि पुलिसा नं . 27.16 u / s 420.406 / 506 IPC केस रेजिस्तार खालामो । बिथांआ दा फान्जाबारि पुलिसनि आखायाव दं आरो समबारकोलि बिजिरसालिआव दैथाय हरगोन होन्ना मिथिनो मोनो । थांनाय 6 मास सिगां प्रेमलथा सायखियाखौ गुवाहाटीनिफ्राय नलबारि DEF आव दैथाय हरनाय जादोंमोन नाथाय बिथांआ हाजिर जायाखै । बिथांआ गोबां बेफोरबादि थगायनाय खामानिफोराव लोब्बा दं होन्ना मिथिनो मोनबावनाय जायो । | हिन्जाव पुलिस Sub - Inspector खौ हमनो हायो |
गुवाहाटी , जुलाइ 13 : ACP नन्दिथा काखथिनि दैदेन्नायाव नोगोरमानि पुलिसा 1000 रांनि दिमनेटाइस बिलाइजों लोब्बा थानाय सानै सुबुंखौ गुवाहाटीनि बेहेरबारि ओनसोलनिफ्राय खानो हायो । हमजानाय सुबुखौ फारियै हजनि मुकमट आलि आरो बेरगावनि प्रबाट तालुकदार होन्ना सिनायथि मोनो । बिथांमोनि आखायनिफ्राय गासै 1 लाख रांनि दिमनेटाइस बिलाइजों लोगोसे हमफानो हायो । | सानै सुबुं खानो हायो |
जरहाट , जुलाइ 17 : हादोरसानि जरहाट जिल्लायाव थानाय मारियानि , टिथाबर निफ्राय सा 5 सुबुंफोरखौ साननि बिदुंजों देहा गाज्रि जानायनि जाहोनाव सुबुंफोरखौ देहा फाहामसालिआव थिसन्नो गोनां जायो । लोमजानाय सुबुनि मादाव सासेआ हिन्जाव आरो साब्रैआ हौआ होन्ना मिथिनो मोनो । बिथांमोनखौ जरहाट जिल्लानि फ्रायभेट देहा फाहामसालि आरो जरहाट मेडिकेल देहा फाहामसालियाव थिसन्नाय जायो । GMCH नि बादिब्ला साब्रैआ फोथारनि सानदुंआव खामानि मावबाय थानायनि जाहोनाव बांद्राय बिदुं मोन्नानै सोलेराव बोलो गोयै जैदों होन्ना मोनथियो आरो हिन्जावा फोथारनिफ्राय फैबाय थानाय समाव लोमजादों होन्ना मोनथियो । सा 5 खौबो गिनो नांला होन्ना डक्टरा बुङो आरो दसे जिरायनो बिथोन हरो । | साननि बिदुंजों सा 5 देहाफाहामसालिआव थांनो गोनां जायो |
गुवाहाटी , डिसेम्बर 25 : हादोरनि गाहाय मनट्री नारेन्ड्र मेडीआ बगिबिल दालांखौ बेखेवबाय , जायखौ एसिया होदारमानि नैथि हा लामा आरो रेल लामा होन्नानै बुंनाय जादों । मोन्नै लामा थानाय दालांआ आसाम हादोरसानि डिब्रुगड़ जिल्ला आरो धेमाजि जिल्लानि जान्थायखौ खमायहोसिगोन , जायनि जाहोनाव हादोरनि राजथावनि दिल्लीनिफ्राय डिब्रुगड़ फैनाय जान्थायखौ खमायहोनानै 3 घन्टा समखौबो खमायहोसिगोन । होखानाय समबादियै आसाम हादोरसानि बिखाजों बोहैबोनाय बुरलुंबुथुर दैमानि गोजौआव लुफुंजानाय दालांखौ हादोरनि गाहाय मंत्री नारेन्ड्र मोडी बिथांआ 25 डिसेम्बर , गोथार क्रिस्तमासनि समखौ " Good Governance Day " हिसाबै बेखेवनानै होबाय । बेजों लोगोसे बिथांआ Tinsukia - Naharlagun Intercity Express रेल गारिखौबो बेखेवनानै होयो , जाय रेल गारिआ से सप्तायाव सान 5 थांलाय फैलाय खालामगोन । बे दालांआ आसाम हादोरसानि साखाथिआव थानाय अरुनाछल प्रदेस हादोरसानि खाबुनि थाखायबो जागोन होन्ना खौरां मोन्नाय जायो । बुरलुंबुथुर दैमानि गोजौआव लुफुंजानाय बगिबिल दालांनि खाबुफोरा गोबां , बेफोरजों लोगोसे हादोरनि आरो हादोर नाङैनो खना खनला थानाय सुबुंफोरनि गोसोखौ बोनानै दावबायफैनाय एबा टुरिजमनि फारसेबो जौगाखांनाय लाबोगोन । सिन हादोरनि साखाथिआव थानायनि थाखाय भारत हादोरखौ रैखाथिनि बिथिंआव गुबै रल लागोन होन्ना मिथिनो मोन्नाय जायो । बे दालांनि खुन्थियाफोरा जोबोर गोख्रों जायनि जाहोनाव टेंकफोर थांलाय फैलाय खालामनो हागोन आरो बिरकंआबो बिरख्लायनो हागोन होन्ना खौरां मोनबावनाय जायो । दालांनि माखासे गुबै बाथ्राफोरखौ गाहायाव होनाय जाबाय : | हादोरनि हागाय मनट्रीआ रोड काम रेल बगिबिल दलांखौ बेखेवबाय |
नगाव , जुलाइ 17 : नगाव नोगोरनि साखाथिनि महखुलिआव समबारनि फुंआव लामा जाब्रबथाय जाथायजों सानै फरायसानि जिउ खहा जायो । जायगायावनो सासे जिउ गोमायो आरो सासेखौ गुवाहाटी फार्से लांबाय थानायाव लामायाव जोबथा हां बोयो । पुलिसनि बादिब्ला सानै फरायसाखौबो रुफाहिथा पुलिस थानानि सिङाव थानाय गाथांगा गामिनि राहुल बरा ( 18 ) आरो भार्गब बरा ( 15 ) होन्नानै सिनायथि मोनो । खौरां मोन्नाय बादिब्ला राहुल बराया Renaissance Junior फरायसालिमानि फरायसा आरो भार्गब बराया नाबारुप जातिय विद्यालयानि फरायसामोन । जेब्ला जाथाया जायो अब्ला सानै फरायसाया गंसे स्कुटि ( AS02C 9427 ) जों थांबाय थानाया गंसे मेजिख ( AS12AC 0465 ) आव माहखुलि चारिआलि खाथिआव सोवग्रावलायो । जाथायजों राहुला जायगायावनो जोबथा हां बोयो आरो भार्गब बराखौ जिउ थानायसमाव नगावनि सुबुं देहा फाहामसालिआव सोदोंमोनब्लाबो बांद्राय जखम जानायलाय डक्टरा गुवाहाटी फारसे दैथाय हरदोंमोन नाथाय लामायावनो बिथांआबो जोबथा हां बोयो । | लामा जाब्रबथाय आव सानै फरायसानि जिउ खहा |
गुवाहाटी , जुलाइ 19 : गुवाहाटी नोगोरमानि बसिस्ट पुलिसा सासे 10 बोसोरनि हिन्जावसाखौ जिनाहारि खालामनो नाजानायनि दायाव सासे बारग' आर्मिखौ मंगलबाराव खायो । दायनिगिरिखौ मनिपुर हादोरसानि मंगल सिंहा होन्नानै सिनायथि मोनो । बिथांआ आर्मि साख्रिनिफ्राय बारगबोनानै गुवाहाटीनि आयाकर भबनाव सेखुरिटी गार्दनि खामानि मावगासिनो दंमोन । | गुवाहाटी नोगोरमायाव सासे बारग' आर्मिखौ खायो |
गुवाहाटी , जुलाइ 16 : गोलेरनि फारामाव सासे सुबुंखौ बोथारनायनि थाखाय बेनिनो फिन्नाय बादियै इन्डनेसियानि गामियारिफोरा जजानानै गासै मा 300 निबो बांसिन गोलेरफोरफौ जिउ फोजोबो । इन्डनेसियानि पापुवा हादोरसायाल सासे 48 बोसोरनि सुगिथखौ आयथिंआव अरनानै आदार नागिरनानै फैनाय गुबु मासे गोलेरनि खुगायाव गोग्लैयो । थैनांनाय गोबांथार गोलेरखौ सोनाब पाफुवानि सुबुंफोर थाग्राथिं सासे फालांगिरिया गावनि फुख्रियाव दोनदोंमोन । सुगिथखौ बिथाय होखांनानै भिथांनि आलासिफोर आरो ओनसोलनि मानसिफोरा रागा जोंनानै गोलेरफोरखौ बुथारो । गोलेरनि फारामाव खामिनि मावग्राया बुङोदि - जेब्ला गाबख्रावनाय खोनायो बिथांआ रैखा खावामनो थांनायाव गोलेरा मानसिखौ बोख्लाब्बाय थानाय नुनो मोनो । सा 100 निबो बांसिन सुबुंफोरा आखायाव सिखा , लावटि लानानै बुथारनो दावखोलाङो आरो बुथारो । पुलिस आरो गुबुन गुबुन सेखुरिथिफोरा होबथानो नाजादोंमोनब्लाबो होबथानो हायोसै । 2013 माइथायाव फालांगिरि खालामग्रा पारामनि सुबुंआ गोलेर आरो गुबुन गुबुन जिबखौ फुख्रिआव लाखिना दोन्नो सरकारनिफ्राय बिथोन मोन्नाय नाथाय ओनसोलनि सुबुंफोरा खुनि मोन्नो मोन्नाय नङा होन्नानै आयेन बादियै लाइसेन्स मोन्नाय । पुलिसा दासान्दि सोंनाय फिन्नाय खालामगासिनो दं होन्ना मिथिनो मोनो । | इन्डनेसियानि गामियारिफोरा मा 300 गोलेरफोरखौ बुथारदों |
गुवाहाटी , जुलाइ 18 : साहा आसामनि सेपन ओनसोलनिफ्राय दाव बिफान्नि आरमिआ सं - दान्नानै देबेन हाजरिखा मुंनि सासे United Liberation Front of Assam ULFA ( I ) नि सोद्रोमा हमनो हायो । राजपुथाना रायपलनि 9 th बेटेलियनजों लोगोसे मरान पुलिसजों 17 जुलाइयाव सं - दान्नानै हाजरिखाखौ हमनो हायो । 9 th बेटेलियन आर्मिया दिब्रुगड़ आरो टिनिसुकिया जिल्लाफोराव थानायनि सिरियै सुलुं मोन्नानै बिथांखौ हमनो हायो । 58 बोसोरनि देबेन हाजरिखाया रुंसारि जि . हाजरिखानि फिसाज्ला । बिथांआ जेब्ला गावनि दिस्कभार मटर कायकेलजों सेपननिफ्राल देमाव फार्से थांगासिनो दंमोन बे समावनो बिथांखौ गंसे 9 mm पिस्तलजों लोगोसे गंसे मेगजिन आरो गरबा गोथां गुलिबो लोगोआव मोनफानाय जायो । बिथां हाजरिखाया गोबां रांदाबिनाय आरो आयेन बोरोखा खामानिफोर मावनायाव वोब्बा दंमोन होन्ना मिथिनो मोनो । बिथांखौ हमनो हानाया फैगौ समफोरानि सं - दान्नायाव गोनां होन्ना पुलिस बिफान्निफ्राय मिथिहोयो । | सं - दान्नानै ULFA ( I ) नि सोद्रोमा हमनो हायो |
भुबनेस्वर , जुलाइ 17 : भारत हादोरा गोहोगोरा ब्राहमस मिसाइलखौ आनजाद नायनायाव जाफुंसार जानो हाबाय । समबाराव अड़िछा हादोरसायाव थानाय बालासर जिल्लानि चान्डिपुरनिफ्रय मोनानि 10.18 मिनीटाव गावनो आन्जाद नायनो हायो । गोहोगोरा ब्राहमज मिसाइलखौ खायखिजाया सम एबा बोथोरावनो गावनो हायो होन्ना मिथिनो मोनो लोगोसे मिथिनो मोनबावोदि - BrahMos Aerospace आ भारत हादोर आरो रुसिया हादोनि Federal State Unitary Enterprise NPO Mashinostroyenia जों लोगो नांनानै दिहुन्नाय । भारत हादोरा डिपेन्स बिफानाव आगानसे बारायनो हाबावबाय होन्नानै Defence Research and Development Organisation ( DRDO ) नि मावख'आ बुङो । | गोहोगोरा ब्राहमस मिसाइलखौ आनजाद नायनो हाबाय |
टामुलपुर , जुन 15 : बाकसा जिल्लानि सिंआव थानाय कुमारिखाथा पुलिस थानानि बेन्दोंआव बुथबारनि मोनायाव रंगिया - टामुलपुर - भुटान लामानि पानिटेंकि गामिआव लामा जाब्रबथायजों सा नै सुबुंनि जिउ खहा जायो । जिउ गोमानाय बिथांमोनखौ रथिन नार्जारिनि फिसाज्ला पुर्न नार्जारि ( 25 ) आरो हरेन बसुमथारिनि फिसाज्ला अर्जुन बसुमथारि ( 29 ) होन्ना मिथिनो मोनो । | लामा जाब्रबथायाव सा नै सुबुंनि जिउ खहा । |
बंगाइगाव , जुन 25.29 बोसोरनि सासे गुवाहाटीनि खौरांगिरिखौ लकेल ट्रेनजों बंगाइगाव फारसे थांबाय थानाय समाव नलबारि जिल्लानि टिहु रेल स्तेसन खाथियाव माखासे जौ फेनानै थानाय हान्जाया हिन्जावफोरनि कथायाव हाबनानै जिनाहारि खालामदों । दायनिगिरिफोरा हिन्जावफोरनि खथायाव हाबनानै मानास रायन' पेसेन्जार ट्रेनजों थांगासिनो दंमोन जाय ट्रेना 5.30 PM आव गुवाहाटीनिफ्राय खारदोंमोन । कायटालकुसि रेल स्तेसननिफ्राय साब्रै जौ फेनाय हौवाफोरा लेडिस कमपार्डमेन्दआव गाखोनानै आयजो खौरांगिरिखौ जिनाहारि खालामदों । हिन्जावसाया बंगाइगाव रेल स्तेसन आव ओंकारनानै बंगाइगावनि GRP नो FIR होयो । बिथांआ बुङोदि - " जों हिन्जावफोरनि खथायाव साब्रैल हिन्जावफोर दंमोन , बे समावनो जोंनि फारसे गाज्रि गाज्रि बुंबाय थानायाव आंनि खाथियाव जिरायनाय सासेखौ गुरैयै दावथ्रोदनो खावलायनायाव आंखौ हमख्रबदों आरो आ रैखा मोन्नो थाखाय नाख्रांदों " खौरांगिरिया बुङो । बिथाआ बंगाइगावनि Govt . Railway Police Force Post ( GRPF ) आव FIR होयो । GRPF आ बुङोदि - दायनिगिरिया हमजागोन । नाथाय CCTV गोयिनि जाहोनाव बवे स्तेसनाव ओंखारगोन मिथियैलाय जेबो क्लारिफिकेसन होनो हायासै । बे जाथाया आंखौ गिलु बालु सोमांहोबाय । बेयो आंखौ मिथिहोयोदि हिन्जावफोरा रैखाथि गैया । आरो जायखौ हिन्जावफोरनि खथा होन्यानानै बुङो बेयावबो हिन्जावफोरा रैखाथि गोया आरो रावबो हेफाजाब होआ होन्ना खौरांगिरिया बुङो । | आयजो खौरांगिरिखौ जिनाहारि खालामदों |
गुवाहाटी : बेथकुचि आव थानाय बालाजि मन्दिरा 22 जुननिफ्राय 25 जुनसिम अम्बुबाछि मेलानि थाखाय बन्द थासिगोन आरो 26 मे आव धोरोमगुरुफोरनि थाखाय खुलिफिनगोन होन्ना मन्दिर बोंगिरिया बुङो । | बालाजि मन्दिरा बन्द' थासिगोन । |
गुवाहाटी : समबाराव सा नै सुबुंनि जिउ खहा जाबावनानै गासै सा 14 जाबाय होन्ना मिथिना मोनो । देग्लायनि गिबिसिन दै बानाया गासै 5 सान जानानै हा गिसिकाहोबाय गोबां आबाद खहा खालामबाय आरो दासिमबो ब्रम्हपुथ्र दैमानि दैआबो बांनायनिफ्रा बांगासिनो लोगोसे गोबां दैसाफोरा गिक्रंथावयै बोहैगासिनो दं होन्ना खौरां मोनो । Assam State Disaster Management Authority नि बादिब्ला धनस्रि , बाराक , कुशिहरा , आरो काथाखाल दैमाफोरा दासिमबो गिख्रंथावै बोहैगासिनो दं होन्ना खौरां हरो । नगाव , हजाय , गलाघात , खाचार , हायलाकान्डि आरो खरिमगन्ज गासै मोन 6 जिल्लाफोरा गाज्रि रोखोमै गोहोम गोग्लैयो । गेजेर आसामाव इसे खमायबोदोंब्लाबो बाराक जिल्लाफोराव दासिमबो गिख्रंथाव होन्ना खौरां मोनो । | फिन दै बानानि जेंना , सा 14 सुबुंनि जिउ खहा । |
गुवाहाटी , जुन 26 : दैबानानि नुथाया हादोरसायाव खमायबोदोंब्लाबो काचार जिल्लायाव सानै सुबुंनि जिउ खहा जाबावो । गासै बराक भेलियाव थैनाय सुबुंफोरनि अनजिमाया समबारसिम सा 26 जाबाय । आसाम हादोरसानि Disaster Management Authority नि बादिब्ला गासै मोनबा जिल्लाफोरनि 192 गामिफोरनि सा 96.993 सुबुंफोरा दासिमबो गाज्रि अबस्तायाव दं होन्ना खौरां मोनो । मोनबा दैजों लोमजानाय जिल्लाफोरा जाबाय फारियै धेमाजि , लखिम्पुर , खाचार , खरिमगन्ज , आरो हायलाखान्दि । B | दैबानानि नुथाया मोजांआव फैगासिनो |
डिब्रुगड़ , डिसेम्बर 25 : मंगलाबाराव आसाम हादोरसायाव बावैसो सिगां लुफुंजानाय बगिबिल दालांखौ बेखेवनो थाखाय हादोरनि गाहाय मनट्री नारेन्ड्र मोडीया हादोरसायाव सफैनायनि सिगांनो ओनसोलफोराव रैखाथि एबा रेकुरिटि हान्जाफोरनि सांग्रांथि जानायखौ नुनो मोन्नाय जादों । जामिरा साहा बागाननि सिंजों थांनाय लामा , जाय लामाया बगिबिल दालांसिम लानानै थाङो , बै लामाफोराव हादोरसा पुलिस बिफान्नि सोद्रोमाफोरा लामा लामा 100 मिटार जान्थायसो गोजान गोजान फारि फारि गोख्रोङै नोजोर होनायखौ नुनो मोन्नाय जादों । डिब्रुगड़ आरो डिब्रुगड़ जिल्लानि बाहेरायावबो रैखाथि हान्जाफोरा गोख्रोङै नोजोर होदों होन्ना खौरां मोन्नाय जायो । रैखाथि आरो आब्रुथिनि थाखाय सरासनस्रा सुबुंफोरखौ दालांनि खाथिसिम थांनो होनाय जायाखै । रैखाथि आरो सिखोन साखोनफोरखौ नोजोर होनानै डिब्रुगड़ मुलुग सोलोंसालिनि खाथिआव थानाया दालां आरो बायख्लानाय लामाफोरखौ फोसाबनाय खामानिआव मुखुब जानायखौ नुनो मोन्नाय जादों । राजाबिटा आरो पान्चालि ओनसोलफोराव 37 नं राजा लामाखौ समबारनि हरगेजेरसिम फाहामनायखौबो नुनो मोन्नाय जादों । बेनि सिगांबो सालकुवा , नालियापुल आरो लालुका गांवफोरनि सिंजों थांनाय लामाफोरखौबो फोसाबदोंमोन होन्ना मिथिनो मोन्नाय जायो । गोजोनथाव बाथ्रादि , आसाम हादोरसानि बगिबिल दालांआ डिब्रुगड़ जिल्लानि बगिबिल आरो धेमाजि जिल्लानि कारेंग घातजों फोनांजाबनाय हिसाबै बुहुम खौरांनि सावगारिआव दैखांजासिगोन । मंगलबारनिफ्राय सा - लक्किमपुर आरो डिब्रुगड़ जिल्लानि जान्थायखौ रेल गारिजों गासै 129.7 कि . मि खमायहोसिगोन आरो 12 घन्टानि सामाखौ 2 घन्टा खावसे समावनो मोनफैनो हासिगोन । गाहाय मनट्री नारेन्ड्र मोडी बिथांआ हादोरसा आरो हादोर जौगाहोनायाव बिहोमा होबोदों । बगिबिल दालां , जाय दालांकौ लुफुंनो थाखाय अन्थाय खाम्पा गायसंजेन्नायनिफ्राय 21 बोसोर गोलाव सम लाबाय । हादोरनि बार्ग गाहाय मनट्री HD Deve Gowda बिथांआ 1997 माइथायनि 22 जानुवारि दानाव धेमाजि जिल्लानि कुलाजान होन्नाय ओनसोलाव अन्थाय खाम्पा गायसंदोंमोन । थांनाय 2002 माइथायनि 22 एफ्रिल दानाव बिगिबिल दालांनि लुजेन्नाय खामानिखौ जागायदोंमोन आरो बे खामानिखौ हादोरनि बार्ग गाहाय मनट्री अटुल बिहारि बीजपेयी बिथांआ बेखोवनानै होदोंमोन । थांनाय 2007 माइथायाव UPA सरकारा बगिबिल दालां लुफुंनाय कामानिखौ मोनसे हादोरारि प्रेजेक हिसाबै फोसावदोंमोन । सिगां बे प्रजेकखौ मावफुंनो थाखाय गासै 1767 कौटी रां बाहायजागोन होन्ना हमनानै लादोंमोन नाथाय उनाव जाफुंसार जाजासिम गासै 4.996 कौटी रां बाहायजाबाय । बे दालांखौ दैनि जान्थायनिफ्राय 32 मिटार गोजौ लुफुंनाय जादों । दैमानि अरथाय एबा गुवारआ गासै 10.3 कि . मिटारब्लाबो दालांखौ 4.94 कि . मिटार गोलाव लुफुनाय जादों । दालांखौ लुफुंनो थाखाय मिरु सरकारनि रां बिफाना 75 जौखोन्दोखौ बाहायदों आरो 25 जौखोन्दो रांखौ रेल बिफान्निफ्राय बाहायनाय जादों , जाय बिफानानो दालां लुफुंनायखौ नोजोर होबोदों । दालांखौ लुफुंनो थाखाय हिन्दुसतान कन्सट्राकसन खम्पानि , जार्मान खम्पानि डि एस बि ब्रैकेबाव आरो भि एन आर इन्पास्ट्राकसार खम्पानिफोरा खामानिखौ 51.20 : 29 जौखोन्दोआव रानज्लायनानै बानायदों आरो दालांनि खुन्थियाफोरखौ D - Shape बानायदों होन्ना मिथिनो मोन्नाय जायो । दालां लुफुंनायनि गुबै थांखिआनो जाबाय , हादोरनि रैखाथि होनायजों लोगोसे आसाम अरुनाछलखौ फोनांजावनानै समानै जौगाखां लाबोनाय । बेजों लोगोसे हान्थामेला बिथिंआव फोजौखांनाय लाबोनानै होदोरनि रांखान्थिआरि बिथिंआव गोख्रों खालामनाय । | हादोरनि गाहाय मनट्री नारेन्ड्र मोडीआ दिनै बगिबिल दालांखौ बेखेवगोन : सेकुरिटिनि सांग्रांथि |
गुवाहाटी , जुन 27 : आसाम Panchayat & Rural Development नि Commissioner नि बिथोन बादियै थिनसुकिया जिल्ला परिसदआ गासै सा 16 गाव पनसायथनि सेक्रेथारिफोरखौ मासिनिफ्राय बोख्लायथदों । बिथांमोनहा 21 जुनआव थिनसुकिया जिल्लायाव जानाय Panchayat & Rural Development नि नायबिजिरनाय मेलआव नुजाथिफैयाखैमोन । | सा 16 गाव पनसायथनि सेक्रेथारिफोरखौ मासिनिफ्राय बोख्लायदों |
गुवाहाटी , जुन 27 : रोनिखाथा पुलिस थानानि सिङाव थानाय बुरिजार गामियाव सा ब्रै NDFB ( S ) थानायनि सुबुरुन मोन्नाय बादियै 26 जुन आव चिरां पुलिसआ बुरिजार गामिनि साखाथि फाखाथि नागिरनायाव आमगुरि थानानि खासिबारि गामिआव NDFB ( S ) नि हान्जाया पुलिसफोरनि फारसे लांदांआव गावग्लुंहरो आरो पुलिसफोराबो जिउ रैखाथिनि थाखाय NDFB ( S ) नि फारसे गावहरो होन्ना पुलिसआ फोरमायो । गावज्लायनाया दसे सम सोलिबाय थादोंमोन । गावज्लायनाय जोबनाय लोगो लोगो पुलिसफोरा जायगाफोरखौ नायग्लांना गासै मोनब्रै बेक मोनो आरो मोननै बेक आव थरनै HE 36 बेरप्रुग्रा बेसाद मोनो होन्नानै पुलिसनि सुलुंनिफ्राय मिथिहोयो । दासान्दि नागिरनाया सोलिगासिनो दं होन्ना बिथांमोनहा बुङो । | पुलिस आरो NDFB ( S ) जों गावलायो |
गुवाहाटी , जुन 27 : गुवाहाटी गोजौ बिजिरसालिनि बारग वाहिद आलिखौ मिथिसयै धोन थानायनि थाखाय बुधबाराव Court of Special Judge नि बिथोन बादियै आसाम पुलिसनि Vigilance आरो Anti - Corruption बिफाना आयेन बादियै 4 बोसोरनि थाखाय जेलाव सोयो लोगोसे नोगोद 8 लाख रां जुरिमाना फोनाङो । गुवाहाटी गोजौ बिजिरसालियाव रांनि जेंना खालामनायाव सिगांआवबो बिथांखौ CBI आ हमखांबाय होन्ना खौरां मोनो । बे जेंनाखौ लानानै Trail जागासिनो दं होन्ना मिथिनो मोनो । | 4 बोसोरनि थाखाय जेलाव |
गुवाहाटी , जुलाइ : सनिबारनि मोनायाव सिखावआ नोगोरमानि रुखमिनि गांव आव थानाय Xatra नि दान सोग्रा बाकसुखौ बुफायनानै रांफोरखौ लाना थाङो । रबिबाराव 6 Mile ओनसोलनिफ्राय पुलिसआ सानै दायनिगिरिखौ हमनो हायो । हमजानाय सुबुंखौ दलगावनि नुर रहमान आरो दिस्पुर थानानि सिङाव थानाय चन्डन नोगोरनि रपिक कान होन्ना सिनायथि मोनो । | 6 Mile आव सानै सिखाव हमनो हायो |
गुवाहाटी : ए . जि . पि हान्जानि खुंथायाव थानाय आरो आगुनि ए . जि . पि गेदेमा दैदेनगिरिफोरा ब्रिहस्पथिबाराव एसेमब्लि सेक्रेथारियेथाव एन . आर . चिखौ नोजोर होनानै मेल लायो आरो एन . आर . चिनि जोबथा आबुं फारिलायखौ फोसावखांनायनि उनाव हादोरसानि थासारिखौ नायनानै गोजोन लाबोनो थाखाय सावरायज्लायो । बे मेलाव एन . आर . चि फोसावखांनायनि उनावबो नोगोरारि सोदांनाय आयेन 2016 नि बेरेखा ए . जि . पिआ सोमावसारनायखौ लांबाय थागोन होन्ना थिरांथा लायो । हान्जाया मिथिहोबावोदि - फैगौ पन्सायतनि बिसायखथिखौ हारसिङैनो बाहागो लागोन । | ए . जि . पिआ एन . आर . चिखौ नोजोर होनानै मेल लायो |
कहिमा : आसामनि National Register of Citizenship ( NRC ) खौ नायनानै नागालैंड सरकारा आसामनिफ्राय आयेन बेरेखायै हाबहैनाय फोरखौ 31 जुलाइनिफ्राय गोख्रों राहा लानानै नायबिजिरगोन होन्ना दिनै फोसावो । नागालैंड सरकारनि मावख'निफ्राय मिथिनाय बादिब्ला , हादोरसानि नकर बिफान आरो नागालैंड पुलिस बिफानजों मेल लानानै बे थांखिखौ लादों होन्ना मिथिनो मोनो लोगोसे बे मेलखौ नागालैंड चिप सेक्रेथारि थेमजेन टय बिथाङा दैदेनदोंमोन होन्ना खौरां मोनो । बिथाङा बुंदोंमोनदि - नागालैंड सरकारा NRC नि फारिलायाव थागिबि सुबुंफोरनि मुंफोरखौ थिसन्नाय हाबाफारिया थालांगासिनो' बिथाङा मिथिहोबावोदि , जाब्रबथाय जाथाय जानायफोरखौ होबथानो थाखाय Indian Reserve Battalion units फोरखौ नांगौ जानाय जायगाफोराव दाजाबदेरनानै होबावदों । | नागालैंड सरकारा आसामनिफ्राय आयेन बेरेखायै हाबहैनायफोरखौ 31 जुलाइनिफ्राय नायगोन |
गुवाहाटी : 23 जुलाइआव आसामनि MP भुबनेस्वर कलिथाया राज्य सभा जथुमानि सोंथि सोंनायाव मिरु सरकारनि आबहावा , Forest आरो Climate नि मनट्री हर्स भरदाना बुङोदि - मिरु सरकारा गुवाहाटी नोगोरमानि थादनाय गोयै आबहावा गुबुंले जालांबाय थानायखौ जिंगा सिदों । बिथाङा मिथिहोयोदि - ब्रम्हपुथ्र दैमाजों लोगोसे गुवाहाटी नोगोरमानि साखाथि फाखाथि थानाय दैमा - दैसाफोरखौ गुबुंले होन्नानै मिथिजाबाय । बेखौ नोजोर होनानै कलिथाया बुङोदि - आबहावा गुबुंले जानायनि जाहोनाव गोबां बायदि रोखोमनि बेमारफोरा सोमजिगासिनो दं । फिन्नाय बादियै भरदाना बुङोदि - आसामनि State Pollution Control Board आरो Gauhati Municipal Corporation ( GMC ) नि बिबानगिरिफोरखौ बेफोर जेंनाजों नांनो थाखाय माखासे नांगौ जानाय बिथोनफोरखौ होखाबाय । कंग्रेसनि MP जयराम रामेसा बाथ्रा दान्थेलायनायाव बाहागो लाना बुङोदि - गुवाहाटी नोगोरमानि बाहेरायव थानाय दिपर बिला मोनसे हादोरनिनो गोनां फुख्रि बे फुख्रिखौ गुबुंले जानायनिफ्राय रैखा होनो थाखाय सिमा बारनानै न' लुहैनायफोरखौ बोखारनांगौ होन्ना मिरु सरकारखौ खावलायो । | गुवाहाटीआव आबहावा गुबुंले जानानै बारायलांबाय थानायखौ जिंगा सिदों : भरदान |
पानाजी : गवायाव आसामनिफ्राय थांनानै भारा थाहैनाय न'निफ्राय मंगलबाराव बैसो जाहांनाय असमिया बिसि - फिसायनि गोथै देहा मोनदों होन्ना पुलिसा फोरमायो । पुलिस अफिसार सुदेश भेलिपआ बुङोदि - 'स्रिमान्ट बराखौ फासि नांनानै थानाय आरो बिथांनि बिसि रिम्पि बराखौ बिसिना सायाव थैनानै थानाय मोनदों' । थैनायनि जाहोनखौ मिथिनो थाखाय फस्ट मरटेम खालामनो बिथांमोनखौ पानाजि खाथिआव थानाय गवा मेडिकेल कलेजाव दैथाय हरनाय जायो होन्ना बिथाङा बुंबावो । | गवा हादोरसायाव असमिया बिसि - फिसायनि गोथै देहा मोनदों |
बिजनी : सिरां जिल्लानि बेन्दोंआव थानाय बिजनी आन्चलिक दुलाराय बर' फरायसा आफादनि सिङाव उलुबारि गोजौ फरायसालिआव गोलोम बोथोरनि बेसेन नाङै फोरोंथाय दान मोनसेनि बादखौ थुरिबारि बर' फरायसानि दालाय आफादा मेहेरगोनां हाबाफारि लानानै फोजोबो । बे सोलोंथाय बादाखौ 3 जुलाइनिफ्राय जागायनानै 25 जुलाइआव फोजोबनाय हाबाफारिआव बिजनी आन्चलिक फरायसा आफादनि आफादगिरि पनिन बर' बिथांआ बाहागो लानानै सोलोंथायनि फारसे नोजोर होनानै गावनि मेहेरगोनां बिबुंथिखौ होयो आरो फरायसा फरायसुलिफोरखौ थुलुंगा खांहोयो । | गोलोम बोथोरनि बेसेन नाङै फोरोंथाय बादखौ फोजोबो |
ककराझार : बुधबाराव ककराझार जिल्लानि साराल भागा दैसा सेराव आर्मि आरो पुलिसा जयै संदान्नानै NDFB ( S ) नि सिंजों खामानि मावग्रा सोद्रोमा हमनो हायो । आर्मिनिफ्राय खौरां मोन्नाय बादिब्ला रिफु हाग्रा ओनसोलनि खाथि साराल भागा दैसा सेराव NDFB ( S ) नि सोद्रोमा थानायनि खौरां मोन्नानै 24 आरो 25 जुलाइनि मोनायाव ककराझार आर्मि Red Horn Division आरो ककराझार पुलिसजों जयै संदान्नै नागिरो आरो सानै NDFB ( S ) नि सोद्रोमा नुनो मोन्नानै हमनो थाखाय जुजिनानै हमनो हायो । हमनो जुजिनायाव सानैबो खारनो जुजियो नाथाय आर्मि आरो पुलिसनि नाजानायाव सानैखौबो हमनो हायो । जायगायावनो सोंनायाव बिथांमोनखौ मिथिनो मोनोदि , सासे ककराझार लिल्लानि सेरफांगुरि ओनसोलनि बायथाबिल होन्नाय गामिनि सागरसिं बसुमथारिनि फिसाज्ला दिखुम बसुमथारि ( 27 ) आरो गुबुन सासेआ सोनाब बेंगलाव थानाय आलिपुर दुवार जिल्लानि करदंगा ओनसोलनि नारापुलि गामिनि थागिबि आबि बसुमथारिनि फिसाज्ला जिबियार बसुमथारि ( 21 ) । दिखुम बसुमथारिआ ककराझार ओनसोलनि प्लाटुन कामान्दार होन्ना मिथिनो मोनो आरो जिबियार बसुमथारिखौ NDFB ( S ) नि सिंजों खामानि मावग्रा होन्ना मिथिनो मोनो । दिखुम बसुमथारिआ NDFB ( S ) नि मयनमाराव सोलोंनोय 39 थि हान्जानि सोद्रोमा होन्ना मिथिनो मोनबावो आरो बिथांआ गोबां रां दाबिनाय , रां लानाय लोगोसे लाइमोनफोरखखौ NDFB ( S ) आ मुं थिसन्नो थुलुंगा होबोनायाव लोब्बा दंमोन होन्ना मिथिनो मोनबावो । बिथांमोनिफ्राय गंसे गुबुन हादोरजों बानायजानाय पिस्टल , गंसे हादोरावनो बानायनाय पिस्टल आरो गर 9 गोथां गुलिबो मोन्नाय जादों होन्ना खौरां मोनो । | NDFB ( S ) नि सिंजों खामानि मावग्रा सोद्रोमा हमनो हायो |
गुवाहाटी / हाटसिंगिमारि 27 : ऑल इंन्डीया इउनायटेड डेमक्रोटिक प्रन्ट राजखान्थि दोलोनि गाहाय मौलाना बाद्रुद्दीन आजमल बिथांआ मानकाछार जिल्लायाव जानाय टेलिभसन चेनेलनि प्रेस कन्पारेन्सआव खौरांगिरिफोरनि माइकखौ सेख'नानै मुगैथाव बाथ्राजों रायनायजों लोगोसे धमकि होदों । भिडिअ'नि गेजेरजों नुनो मोन्नाय जायोदि , आजमल आरो AIUDF नि दोलोआ दासान्दि आसामनि थाखा जेबो खामानि मावनो सानाखै नाथाय गोदान दिल्लीआव जानो गोनां 'महा घातबन्धन'नि थाखाय साखाफारा जागासिनो दं । " गोदान दिल्लीआव 'महा बन्धन'जों लाजानाय आदब खायदाजोंनो जों राजखाथिआरि बिथिंआव थाबायलांगोन " होन्ना आजमल बिथांआ खौरांगिरिनि सिगांआव बुङो । मोगा मोगिआव जेब्ला आजमल बिथांखौ 'महा बन्धन'नि जथुमायाव सोरजों थागोन ? बिजेपि दोलोजों थागोन ना ? कंग्रेस दोलोजों थागोन होन्ना सासे टेलिभिसन खौरांगिरिआ सोंथि सोंनायाव आजमल बिथांनि रागाया थिखिनिआव दावखोयो आरो खौरांगिरिखौ बुङोदि , " बेनि थाखाय बेसेबां कौटी रां होगोन ? नों बेखौ रिकर्ड खालामगासिनो दंना . . . ? सैमानि फिसा . . । सासे खौरांगिरिआ बेबादि खालामनो हाया . . . । खौरां बिजोंखौ नों मान होआखै । गुबुन खौरांगिरिफोरा नोंबादि नङा . . । बे सासे खौरांगिरिआ जोंखौ नोजोर होगासिनो दं . . . । हात . . । सैमानि फिसा . . . । सैमा . . । दानो खर' बुखावगोन . . आंजों हाजार हाजार मानसिफोर दं " होन्ना खौरांगिरिखौ हुमखि होयो । मखनो गोनांदि , AIUDF नि गाहाय बाद्रुद्दीन आजमल बिथांआ प्रेस खन्पारेन्सनिफ्राय सिखारनानै खौरांगिरिनि माइकखौ सेखयो आरो दानो माइकजों खर'बुखावगोन आरो जिउ फोजोबगोन होन्ना बुंबावो । बिथांआ खौरांगिरिखौ बुंबावोदि , " नोंनि नोम्पाया बिजेपि नंआब्ला कंग्रेसजों फान्जाबाय जानांगौ , नाथाय आनि AIUDF दोलोआ नङा " । बेआव गोबां मानसिफोर दं , नाथाय बिथांमोनहा बेफोरबादि सोंथि सोङाखै होन्ना बिथांआ बुंबावो । फारसेथिं सुबुं माहारिनि 4 थि खाम्पा एबा मेडियानि आयेन सिफायनायनि थाखाय बिथांनि बेरेखायै इलेकट्रनिक मेडिया फराम आफादनि सोद्रोमाफोरा खुगायाव गोसोम सि खानानै सिरियै गुवाहाटी नोगोरमानि गनेसगुरि आरो आसामनि गोबां गुबुन गुबुन जायगाफोराव AIUDF राजखान्थि दोलोनि गाहाय बादारुद्दिन आजमलनि बेरेखायै धर्ना होदों आरो थैबैनो 24 घन्टानि गेजेराव निमाहा बिनो खावलायदों । मखनो गोनांदि , थारै बिथांनि आखुथायआ बेफोरबादि जानो नाङामोन , सासे दैदेनगिरिनि आखुथाया बेफोरबादि जायोब्ला आसाम हादोरसानि थासारिआ इउनाव माबादि जाहैगोन बेफोरनि सायाव साननांगौब्ला गोमोथाव । मानोना बिथांआ थांनाय 2014 माइथायाव खुंफुजानाय लख साभानि बिसायखथिआव आसामनि King Maker जानानै गिबि मंत्रीनि मासिआव जिरायगोन होन्ना बिथांआ बुंदोंमोन । बेफोरखौ नोजोर होनानै डिजिटेल खौरांगिरिफोरजों लोगोसे दुलाराय आसाम फरायसा आफादआ दुखुमोन्नाय फोरमायदों । मानोना बिथांमोनहा सानदोंदि इउनाव बेफोरबादि मानसिआ आसामनि गिबि मंत्रीनि मासिआव गमामायैनो जिरायमारोब्ला आसामनि थासारिआ माबादि जागोन , जाय बिथांआ मेडियानि गोनांथिखौ बुजिनो रोङा , बे बिथांआ आसाम हादोरसाखौ दैदेनोब्ला । | एआइइउडिएफ राजखान्थि दोलोनि गाहाय बदारुद्दीन आजमलआ खौरांगिरिफोरखौ हुमखि होदों |
गुवाहाटी : महारास्त्र हादोरसायाव माराथाफोरा खोथा रिजारवेसननि थाखाय धरना होनाया हादोरसायाव गाज्रि रोखोमै महर मोनो जायनि जाहोनाव नाभ मुम्बाइ नोगोरमायाव इंथारनेटनि खाबुखौ बन्द' खालामनो गोनां जायो । माराथा ख्रांथि मर्चानि दैदेन्नायाव माराथा सुबुंफोरा साख्रि आरो सोलोंथाय बिथिंआव खोटा रिजारवेसन दाबि खालामनानै धरना होनाया महारास्त्र हादोरसायाव हादोर नाङैनो बुथारलायनायनि फार्से आगान सुरलाङो । बिथांमोनहा हादोरसानि आयेनखौ बैखट खालामनानै महारास्त्र पुलिस आरो माराथा सुबुंफोरजों बुलायलायनाय सोमजियो जायनि जाहोनाव पुलिसा जिउ गोमायो । नाभि मुम्बाइनि खपार खायरने ओन्सोलाव थोंजों बुलायलायनाय सोमजिनानै ओनसोलनि इंथारनेटफोरखौ बन्द' खालामनायनि थांखिखौ लानो गोना जायो जाय जायगाफोराव दासिमबो थासारिआ सुग्लायबोआखै । धरना होगिरिफोरा थांनाय बेलासिनिफ्रानो खोटा रिजारवेसननि दाबिखौ लानानै थासारिखौ गुदुं खालामगासिनो दं । माखासे सुबुंफोरा पुलिसजों बुलायदों , पुलिसा मोदै गग्रा गेस नागारदों , आरो माखासे धरना होगिरिफोरा पुलिस आउट पस्टखौ अर लगायना होदों होन्ना मिथिनो मोनो । | हिंसायारि जाथाय सोमजिनायनि जाहोनाव नाभि मुम्बायाव इंथारनेट बन्द' खालामो |
गुवाहाटी : साख्रिनि थाखाय रां जाखुमानाय एबा रां होनायफोरनि फार्से नायबिजिरनो थाखाय दिब्रुगड़ पुलिसा टेलिपनिक फोरमानफोर मोन्नो थाखाय Assam Public Service Commission अफिसारफोरनि बेरेखा सं - दान्नाया सोलिफुगासिनो दं । मख'नो गोनांदि उखिल सायलैन्द्र कुमार सर्मा बरुवा आरो फालांगिरि सुरजित चौदरिआ बिजिरसलआव केसखौ रां होनाय लानायजों फोजोबनो नाजादोंमोन । बुधबारनि मोनायाव गुवाहाटीआव थानाय सुरजित चौदरिनि न'आव फोरमानफोरखौ नागिरदोंमोन । मबाइल फोनखौ खनसे मोनब्लानो नांगौ जानाय फोरमानफोरखौ मोन्नो हागोन होन्ना पुलिसा बुङो । | रां जाखुमानाय अफिसारफोरनि बेरेखा सं - दान्नाया सोलिफुगासिनो |
गुवाहाटी : दिनै बुहुनि सुबुंफोरा गोजा आखाफोरखौ नायनो थाखाय थियारि जानाय बादि आसामनि गुवाहाटीआव थानाय Planetarium आवबो सुबुंफोरनो ग्रहसाफोरनि खारनायखौ 6.30 PM निफ्राय 7.30 PM सिम दिन्थिनो थाखाय थियारि जाबाय । जायखौ बुङो अखाफोर मननाय एबा Lunar Eclipse 21 st जौथायनि गेजेराव दिनै 27 जुलाइ 2018 नि Lunar Eclipse आ समखौ नायनानै बयनिख्रुयबो गोलावसिन जागोन होन्ना मिथिनो मोनो । गासै 1 घन्टा 45 मिनिट गोलाव सम थागोन आरो हरनि 11.45am निफ्राय जागायनानै 1am सिम थागोन होन्ना खौरां मोनो । मनजानाय अखाफोरखौ गोजा गाव कोपार बादि नुनो मोनगोन मानोना गोजा ग्रहसा मार्चआ अखाफोरनि खाथिआव थागोन । गोजा ग्रहसाया साननि उल्टा फार्से बुहुमजों थागोन एबा अखाफोर आरो बुहुमनि गेजेराव सान थागोन जायखौ गोजा नुहरगेन । जुदि बोथोरा मोजां थागोन अब्ला बुहुमनिफ्राय नुहरगोन होन्ना मिथिनो मोनो । गुबुन हादोरफोरनिफ्राय नुहरनाय बादि आसाम आरो सा - सान्जा भारतनिफ्रायबो नुहरगोन होन्ना खौरां मोनो । | दिनै गोलाव सम गोजा अखाफोर नुनो मोनगोन |
उदालगुरि : बर' थुनलाइ आफादनि बान्जायनायाव उदालगुरि जिल्लानि सिङाव थानाय उदालगुरि फरायसालिमायाव सोलोंथाइ बिथिंनि सायाव नोजोर होनानै " बर' बिजों फोरोंगिरि सांग्राथियारि मेल " लायो । बे हाबाफारियाव गाहाय आलासि महरै दुलाराय बर' फरायसा आफादनि लोङाइ आफादगिरि मुस्रि रमिअ नार्जारि बिथाङा लोगोसे बे हाबाफारिआव बाहागो लायो गोबां माननि आलासि बिथांमोनजों लोगोसे अदालगुरि हालामनि फोरोंगिरि , मेलेमजिबि , गोबां गुबुन गुबुन आफादफोरनि देदेनगिरि आरो राज्यो राजा बिथामोनहा । | बर' बिजों फोरोंगिरि सांग्राथि मेल |
गुवाहाटी : ब्रिहस्पथिबाराव Reserve Bank Of India ( RBI ) आ बुङोदि - बावैसोनि गेजेरावनो जौसे ( 100 ) रांनि गोदान नोट दिहुनगोन । RBI नि बादिब्ला गोदान नोटआ " महात्मा गान्डि " थाखोनि जागोन आरो हादोरमानि हारिमुखौ दिन्थिनो थाखाय समायना खालामनो " RANI KI VAV " नि मुसुखाफोर थागोन होन्नानै गुदि बेंकआ बुङो । गोदान नोटनि रंआ मोनफ्रोमबो रंफोरखौ लगायनानै ओंखारनाय अख्रं गाब बादि नुगोन होन्ना मिथिहोय । गोजाम 100 रांनि नोट'आ सोलिबाय थागोन होन्ना मिथिहोनायजों लोगोसे Statement नि गेजेरजों बुङोदि - जेब्लानो गोदान रोखोमनि नोटफोरखौ फोसावगोन अब्लानिफ्रायनो सेबखांनाय आरो सुबुंफोरनो बेंकफोरनि गेजेरजों हरनायखौ सोलिहोबाय थागोन होन्ना मिथिहोबावो । | गोदान जौसे ( 100 ) रांनि नोट दिहुनगोन : RBI |
ककराझार : आलादा राज्योनि दाबिखौ नोजोर होनानै हादोन नाङैनो सोमावसारनो नेसनेल पेदारेसन पर निउ स्तेत ( NFNS ) आ गोदान हादोरसा दानो थाखाय गायसंगिरि आरो आफादगिरि हेरि आनेयनि दैदेन्नायाव गोदान दिल्लीआव मेल लायो । गुबुन गुबुन हादोरसाफोरनि आलादा दाबिग्रा हान्जाफोरनि आफादनि दैदेनगिरिफोरा बे मेलाव बाहागो लाहैयो । बे मेलाव आसाम हादोरसानि दुलाराय बर' फरायसा आफाद आरो नेसनेल देमक्रेतिक फ्रन्ट आप बदलैंडजों लोगोसे गुबन गुबुन हादोरसानि आलादा राज्यो बिग्रायारि हान्हा फारियै , भारतिय गरखा परिसंघ ( BGP ) , इंदिजिनियस पिपल्स फ्रन्ट आव टिप्रालैंड ( IPFT ) , कुकि लैंड स्तेट दिमान्ड खमिटी ( KSDC ) , आरो भिदर्ब राज्य आघादि ( VRA ) फारसेथिं कार्बि आंलांनि जयेन एकसन कमिटी फर औटनमास स्तेट अप कार्बि हान्जानि दैदेनगिरिफोरा मोलाव बाहागो लानो हायैनि दुखु फोरमायहरो आरो बुङोदि , बे मेलाव लानाय मावथांखिफोरखौ अरायबो हेफाजाब होबाय थागोन । NFNS नि दैदेन्नायाव हादोरनाङैनो मोनफ्रोमबो आफादफोरा 'दिल्ली जागाव' हाबाफारि लानानै सोमावसारनो थिरांथा लायो । मोनफ्रोमबो आफादफोरा खौसे जानानै आलादा राज्यो दाफुङैनि थाखाय बि . जे . पि . सरकारनि बेरेखा सोमावसारनो हाबाफारि लायो । | आलादा राज्योनि दाबिखौ नोजोर होनानै NFNS आ मेल लायो |
तेजपुर : ब्रिहस्पथिबाराव तेजपुर जिल्लानि घागारा कचारि गामिनि आइजोफोरा डिपुटी खमिसनारनि मावख'निफ्राय भिडिय' खनफारेन्सनि गेजेरजों गाहाय मनट्रीजों रायज्लायहरदों । इन्दिरा बसुमतारिया गाहाय मनट्रिनो गोजोन्नाय फोरमाइहरोदि - बिथांनि गामिफोराव 2016 आव मोब्लिब गोहोखौ हरदोंमोनब्लाबो 100 % गामिफोराव मोनजोबाखैमोन नाथाय दा मोनजोब्बाय होन्नानै गोजोन्नाय फोरमाइहरदों । बिथांनि गामिनि सुबुंफोरा जानबुं चार्स होनो थाखाय , जि सुहोनो थाखाय आरो जेरक्स खालामनो थाखाय गोजान गोजान थांनो गोनां जायोमोन दा जायगायावनो मोनजोब्बाय होन्ना बुंहरो लोगोसे दैखरनिफ्राय दै खावनायाव जोबोर खस्त जायोमोन होन्ना बुंबावो । मख'नो गोनांदि , बिथांमोनहा घागारा कचारि गामिखौल' नोजोर होनानै रायज्लायहरदों आरो बर'फोरनि एबा हादोरसानि रावफोरा बेरखांआखै होन्ना दुखु फोरमाइदों । | घागारा कचारि गामिनि आइजोफोरा गाहाय मनट्रीजों रायज्लायदों |
ककराझार : गसाइगांव प्रेस ख्लाबआ दिनैनिफ्राय सान्नैनि हाबाफारि लानानै खुंगा 10 थि जथुमाखौ मावख'आव मेहेरगोनांयै खुंगोन । हाबाफारि बादियै गिबि सानाव ख्लाबनि फिरफिलाखौ बिरहोनानै जथुमाखौ बेखेवगोन आरो फारियै मुंख्लंफोरनो बिबार बावनाय , बिफां गायनाय , लोगोसे दिलिगेतफोरजों सावराय मेल लानानै थाखानाय गोजाम आफादनि बिबानगिफोरखौ सिफायनानै गोदान आफाद दागोन । नैथि सानाव खौरांगिरिफोरनि लोगो हमलायनाय हाबाफारिजों लोगोसे बायदि बायदि हाबाफारिफोर लागोन होन्ना खौरां मोनो । | गसाइगांव प्रेस ख्लाबआ दिनैनिफ्राय 10 थि जथुमा खुंगोन |
सिलचर : ब्रिहस्पथिबाराव काचार जिल्लानि जिरिघात पुलिस टानानि सिङाव थानाय रांमाइजान ओनसोलाव काचार पुलिस आरो 37 थि आसाम राइपलजों लोगोसे जयै सं - दान्नानै साथाम Zeliangrong United Front ( ZUF ) नि सोद्रोमाखौ हमनो हानानै उदारबन पुलिसा IPC नि आयेन बादियै C / No 146.18 u / s 387.507 / 511 फारिलाइआव थिखोयो । सं दान्नानै सासे हेफाजाब होगिरिजों लोगोसे साथाम ZUF ( Kamson ) नि सोद्रोमाखौ हमनो हायो आरो गोबां अस्ट्रफोर लोगोआव मोनफानाय जायो । फारसेथिं ZUF नि 2 थि खामान्डार माफा जेमाइआ खारनानै दं आरो गोबां हान्जाफोरा नागिगासिनो दं होन्ना खौरां मोनो । हमजानाय बिथांमोनखौ Haisuive Pame ( 26 ) , Agaung Jeme ( 26 ) , Azeu Pame ( 33 ) , आरो Izohowangbe Pame ( 53 ) , होन्नानै सिनायथि मोनदों । बिथांमोनिफ्राय गंसे 5.56 HK 33 rifle , गंनै magazine , गर 243 गोथां गुलि , गंसे 7.65 mm pistol ( China made ) , गंसे कोलंबियानि सिखा सुरि , आरो गंसे जानबुंजों लोगोसे गंनै सिमबो मोनफानाय जोदों होन्ना खौरां मोनो । | साथाम Zeliangrong United Front ( Kamson ) नि सोद्रोमा हमदों |
थिनसुकिया : रबिबाराव धोला साहा बागान ओनसोलनि जौसेनिबो बांसिन गोबां साहा बागानियाफोरा धोला - सादिया ( ड : भुपेन हाजरिखा ) दालांखौ होथेयो जेब्ला 9 बोसोरनि सासे हौवासाखौ सिनायनो मोनै गारिआ हुख्रेमना गालाङो । हुख्रेमजानाय गथ'साखौ चानु थासा होन्नानै सिनायथि मोनो । गारिआ नुस्लाबनो मोना जायगानिफ्राय खारलांङो । हुख्रेमजानाय चानु थासाखौ दांगरि PCH आव थिसन्नो नाजादोंमोनब्लाबो देहा फाहामसालि मोन्नायनि सिगां बांद्राय जखम जानायनि जाहोनाव जोबथा हां बोयो । | सिनायनो मोनै गारिआ सासे गथ'साखौ हुख्रेमलाङो |
तामुलपुर , फेब्रुवारि 27 : जम्मु आरो काश्मीर हादोरसानि पुलवामा जिल्लायाव गोहो गोरा बमा बेरफ्रुनायाव मुंख्लं जालांनाय बड'लेन्ड हालामनि मनेस्वर बसुमथारि बिथांनि सार्दखौ फैगौ मार्च दाननि 3 अक्ट'आव खुंफुंनो लाहार फाहार जागासिनो दं । राज्य' सभानि सोद्रोमा बिस्वजित दैमारि बिथांआ 27 फेब्रुवारि आव मुंख्लंनि नखराव फैनानै सार्द खुंफुंनो थाखाय लाहार फाहार खालामगासिनो थानाय थासारिखौ नायग्लांफैनानै बुङोदि , " मुंख्लं मनेस्वर बसुमथारि बिथांनि सार्दखौ हादोरसानाङैनो मार्च दाननि 3 अक्ट'आव खुंफुंगोन आरो बे हाबाफारिआव हादोरसानि गिबि मंत्री सर्बानन्द सनवाल बिथांजों लोगोसे हादोरसा खुंथायनि आसाम खुंगिरि गेदेमा बिथांमोनहाबो बाहागो लागो " । फारसेथिं बीटीसी खुंथायनि हाग्रामा महिलारि , काम्पा बरगयारि आरो गोबां गेदेमा बिथांमोनहाबो बाहागो लानायजों लोगोसे मिरु बर' फरायसा आफाद आरो गुबुन गुबुन हारि माहारिनि समाजआरि आफादफोरनि गेदेमा दैदेनगिरिफोराबो बाहागो लागोन होन्ना दैमारि बिथांआ बुङो । हाबाफारिआव राज्यो राजाफोरनि गेजेराव जानाय लोंनाफोरखौबो आलादा आलादायै खालामगोन जेरै - VIP बिथांमोनि थाखाय आलादा , ना - बेदर मोनजानाय - मोनजायै सुबुंफोरनि थाखाय आलादा , मुस्लिमफोरनि थाखाय आलादा " खालामगोन दाहाथे रावनिबो थाखाय उसुबिदा नुजाया बेफोरनि थाकाय गासै समाजनि मोनफ्रोमबो थासारिफोरखौ नायनानै आलादा आलादायै खालामदों " होन्नानै दैमारि बिथांआ खौरांगिरिफोरनि सिगांआव बुंबावो । बिथांआ आसामनि आरो गुबुन गुबुन हादोरसाफोरनि सुबुंफोरखौ हादोरनि थाखाय मुंख्लं जालांनाय मनेस्वर बसुमथारि बिथांनि सार्द होनाय हाबाफारिआव बाहागो लाफैनो खावलायहरो । " आसा खामामो इसोरनि अन्नायाव मुंख्लं मनेस्वर बसुमथारि बिथांनि सार्दआ मोजाङै मोजां जोबलांगोन " होन्नानैबो बिथांआ इसोरनि खाथिआव हांख्रायदों । पाकिस्तान हादोरनि फारसे फिन्नाय होनो थाखाय भारत सरकारनि थांकि लानायाव मोनफ्रोमबो बिफान्नि रौनिया हान्जाफोरनि सांग्रांथि जानायखौ बिथां दैमारिआ साबायखर जासिबावो । | मार्च दाननि थामथि सानाव मुंख्लं मनेस्वर बसुमथारिनि सार्दखौ खुंफुंगोन |
ककराझार : हादोरनाङैनो समबाराव आसाम टाय अहम फरायसा आफाद आरो हेफाजाब होगिरि दुलाराय कछ राजबंसि फरायसा आदजों लोगोसे मोन द' हारिफोरा ST बिमुंनि दाबिखौ लानानै जयै 12 घन्टा आसाम बन्द' होनायाव साधारन जिउ खुंनायाव जेंना खालामदों । ककराझाराव सरकारि मावख'फोरा सानफ्रोमबोनि बादि खुलिदोंब्लाबो गोबां गलाफोरा बन्द' थाजोबो फारसेथिं गोबां प्रायभेट हान्थामेलाफोरखौबो लामाफोराव खारनाय नुनो मोनो । राजा लामाफोराव ट्राकफोरा पुलिस Escort थाफानानै बारनो हायो आरो जेबो जाथाय जानायखौ जिल्लायाव नुनो मोन्नाय जायाखै । देमाव : मोन द' हारिसाफोरजों दाजानाय जनगस्तिय आयका मान्सनि समबाराव मिरु सरकारा थाबैनो ST बिमुंखौ गनायैनि दाबिखौ लानानै आसाम बन्द' होनाया देमाव ओनसोलाव जाफुंसार जायो । मोनफ्रोमबो गला आरो बेंकफोरा बन्द' थाजोबो आरो साधारन जिउ खुंनायाव फुंनि समाव जेंना खालामो । दुलाराय टाय अहम फरायसा आफाद ( ATASU ) आ 37 नं राजा लामायाव टायार सावनानै गोबां बायदि बायदि बेरेखा रावजों मिरु सरकार आरो आसाम सरकारखौ सोंखारियो । जरहात : बन्द' होनायव जरहात जिल्ला आरो माजुलि जिल्ला मोन्नैबो जिल्लायाव बन्द' थाजोबो । गासैबो गिदिर आरो फिसा गारि खारनायफोरखौ लामाफोराव नुनो मोन्नाय जायाखै । | बन्द'आ हादोरनाङैनो साधारन जिउ खुंनायाव जेंना खालामदों |
गुवाहाटी : समबाराव जराबाद पुलिसा सानै मटर सायकेल सिखाव हमनो हायो आरो गंसे खावनाय बेसेन गोसा रयेल एनफिल रेजिस्ट्रेसन नामबार AS 01DK 9720 लोगोआव मोनफायो । पुलिसनि बादिब्ला बेसेनगोसा मटर सायकेलखौ बिथांमोनहा गुवाहाटी नोगोरमानिफ्रायनो समबाराव खावदोंमोन । सानैबो सिखावफोरा खावनाय रयेल एनफिलजों नागालैंड फारसे थांगासिनो दंमोन । पुलिसखौ नुनानै बिथांमोनहा जायगानिफ्राय खारनो सुबिदा नायगासिनो दंमोन । सासेआ खारनो हायो आरो सासेखौ हमनो हायो । हमजानाय बिथांखौ नागाकु समबा होन्ना सिनायथि मोनो आरो केस रेजिस्तार खालामो । गुबुन सासे खारनायखौ हमनो थाखाय पुलिसा जुजिगासिनो दं होन्ना खौरां मोनो । | रयेल एनफिलजों लोगोसे सासे सुबुंखौ हमनो हायो |
गुवाहाटी , फेब्रुवारि 27 : दिनै फुंबिलिनि 10.05 रिंगायाव Indian Air Force नि Mi - 17 चपार जेत बिरखं जाहाजआ जम्मु आरो काश्मीर हादोरसानि बुदगाम जिल्लानि सिङाव थानाय गारेन्डनाल गामिआव माखासे टेकॉनिकल जाहोननि थाखाय क्रास्ट जानानै गोग्लैयो । पुलिस बिफान्निफ्राय जाथाय थिलिआव नुजाहैयो आरो बिथांमोनहा बुङोदि , " IAF नि मावख' बिफाननिफ्राय जाथायखौ नायबिजिरनो जाथाय थिलिआव फैगौन " बिथांमोनहा गोग्लैनाय जेत बिरखंनि साखाथिआव जिउ खहा जालांनाय सासे पाउलटनि गोथै देहाखौबो बोखांनो हादों होन्ना खौरांगिरिफोरनि सिगांआव फोरमायो । फारसेथिं खौरां मोन्नाय बादिब्ला बिरखंनि सिङाव थानाय सानै पाइलटनि जिउ खहा जादों ANI खौरांआव फोरमायनाय बादिब्ला पाकिस्तान हादोरनि F - 16 PAF बिरखं जाहाजखौ भारतनि रैनिया हान्जाफोरा 3 कि : मिटार जान्थायाव गावख्लायहरनो हायो , जाय बिरखंआ नावसेरा सेक्टजों LOC खौ बारबोनानै LOC नि आयेनसखौ सिफायदोंमोन । मखनो गोनांदि , थांनाय 14 फेब्रुवारि 2019 आव पाकिस्तान हादोराव जोनोम मोन्नाय जाइस इ महामद उदखारि हान्जानि सोद्रोमाफोरा जम्मु आरो काश्मीर हादोरसानि पुलवामा जिल्लायाव गोहोगोरा सुइसायड बमा बेरफ्रुहोनानै गासै सा 40 निबो बांसिन सीआरपीएफ रौनिया हान्जाफोरखौ जिउ फोजोबदोंमोन । बेनिनो फिन्नाय बादियै जाथायनि 12 सान बारलांनायनि उनाव थांनाय 26 फेब्रुवारि 2019 आव भारतनि Indian Air Force नि गं 12 मिरेस 2000 बिरखं जाहाजआ पाकिस्तान हादोराव बारलांनानै गासै 1000 केजि बमाफोरखौ बेरफ्रुहोयो आरो उदखारिफोरनि बादाखौ सिलिंखार खालामनानै गासै 200 निफ्राय 300 सो उदखारिफोरखौ जिउ फोजोबनो हायो । IAF नि Mi - 17 चपार जेत बिरखंआ गोग्लैनायनि उनाव मोनफ्रोमबो बिरखंफोरखौ बन्द' खालामनानै दोन्नाय जादों होन्नानैबो खौरां मोनबावनाय जायो । फारसेथिं पाकिस्तान हादोरनि खौरां बिजोंफोराव फोसावनाय बादिब्ला पाकिस्तान हादोरनि बिरखं रौनिया हान्जाफोरा IAF नि चपार जेत Mi - 17 खौ गावख्लायदों । हादोर रैखाथिनि थाखाय नेशनेल सेकुरीटी एडभािजार ( बोसोनगिरि ) अजित दभाल बिथांआ नखर मंत्रीजों सावरायगासिनो दं । | जम्मु आरो काश्मीरनि बुदगाम जिल्लायाव IAF नि बिरखंआ क्रास्ट जानानै गोग्लैयो |
गोदान दिल्ली , फेब्रुवारि 13 : जेंना गोनां नोगोरारि सोदांनाय बिल 2016 आ बुधबाराव राज्य' शभानि जथुमायाव थिसनजायैलाय , असम गन फरिसद राजखान्थि दोलोनि दैदेनगिरि अथुल बरा बिथांआ आसामनि मोनफ्रोमबो हारि मारिनि फरायसा आफाद , समाजआरि आफाद आरो गुबुन दोलोफोरा खौसेयै सोमावसारनायाव हेफाजाब होनायनि थाखाय साबायखर जासियो । मानोना 13 फेब्रुवारि 2019 आव नोगोरारि सोदांनाय बिल 2019 आ थिसनजायासै , जाय बिलखौ फैगौ लख सभानि जथुमायाव फिन खेबसे सावरायजाबावगौमोन । मिरु सरकार आव थानाय बिजेपि सरकारआ नोगोरारि सोदांनाय बिल 2016 खौ थाबैनो थिसन्नानै आयेन दाफुंनो थाखाय नाजागासिनो दंमोन । " जों जोबोद गोजोन्नाय मोनदों , जेबो रांवजोंनो जों फोरमायनो हाया , एजिपि दोलोआ बिजेपि खुंथायजों गोरोबथायाव दंमोनब्लाबो नोगोरारि सोदांनाय बिल 2016 खौ हेंथा खालामबोबाय थादोंमोन । बिलआ जारिमिनारि आसाम एकर्ड एबा गोरोबथाखौ सिफायगोन , जें बेखौ माब्लाबाबो जाहोनो हाया , जों साफ्रोमबो सोमावसारनायाव बाहागो लानाय बिथांमोनखौ साबायखर जासियो जाय बिथांमोनहा जोंजों गसंफादोंमोन " होन्ना एजिपि दोलोनि आफादगिरि अटुल बरा बिथांआ बुङो । " जिउ बावलांनाय मुंख्लंफोरजोंनो एजिपि दोलोआ जोनोम मोनदोंमोन , जों असमिया माहारिनि हारिमु आरो सिनायथिखौ फोथांनानै लाखिनो थाखाय एजिपि राजखान्थि दोलोखौ दाफुंदों , आसाम गोरोबथा एबा आसाम एकर्डआ एजिपि राजखान्थि दोलोनि मोन धोरोम बिजाब बादि जेरै बाइबेल , गिथा आरो कुरान " होन्नानै बिथां बराया बुंबावो । मखनो गोनांदि नोगोरारि सोदांनाय बिल 2016 आ थांनाय 8 जानुवारि 2019 आव सोदांजादोंमोन नाथाय राज्य' सभानि 18 थि जोबथा जथुमायाव सावरायैलाय नोगोरारि सोदांनाय बिल 2019 आ आयेन दाफुंजायासै । नोगोरारि सोदांनाय बिल 2016 खौ सोदांनानै 1955 माइथायनि नोगोरारि आयेनखौ मिरु सरकारखौ दैदेन्नाय नेशनेल डेमक्रेटिक एलाइन्स राजखान्थि दोलोआ पाकिस्तान , आपगानिस्ता आरो बांग्लादेस हादोरफोरनिफ्राय आयेन बेरेखायै थाफैनाय हिन्दु , सिक , बुद्दिस , जैयन , पार्सिस आरो क्रिस्टानफोरखौ नोगोरारि थामोन्था होनानै संबिजिरारि मोन्थायखौ होनो थांगासिनो दंमोन । एजिपि दोलोनि दैदेनगिरि केसब महन्ट बिथांआबो गोजोनग्लायनाय मोनो आरो नोगोरारि सोदांनाय बिल 2016 खौ हेंथा खालामनायाव हेफाजाब होबोनाय साफ्रोमबो सुबुंफोरखौ साबायखर जासियो । बिथांआ मेघालया हादोरसानि गिबि मंत्री कनराद सांगमाजों लोगोसे मिजराम हादोरसानि गिबि मंत्री जरामतांगा बिथांखौबो गोख्रों हेफाजाब होबोनायनि थाखाय गोजोनग्लायनाय जासिहरो । | नोगोरारि बिलनि हेंथायै खौसे सोमावसारनायनि थाखाय अटुल बरा बिथांआ गोजोनग्लायनाय जासियो |
गुवाहाटी , फेब्रुवारि 26 : ट्रायबेल माहारिफोरनि गेबां रोखोमनि जेंनाफोरखौ लानानै कॉर्डिनेशन खमिटि अव ट्रायबेल ऑर्गेनाइजेसन , आसाम आफादआ गुवाहाटी नोगोरमानि माझकवायाव थानाय प्रागज्यती ITC मिरुनि नब्लांआव स्पेसियेल सावराय जथुमा खुंफुङो । CCTOA नि गाहाय आदित्य' काक्लारि बिथांआ खौरांगिरिफोरनि सिगांआव बुंथिनाय बादिब्ला जथुमानि गेजेरजों ट्रायबेल माहारिफोरनि मोन्थायफोरखौ रैखाथि होलांनो थाखाय गोदानै गुबुन मोनसे राजखान्थि आफाद दानाय जादों , आरो बे आफादआनो जाबाय Tribal Political Action Committee of Assam ( TPACA ) . ट्रायबेल सुबुंफोरनि लबैनाय , सान्नाय हनायफोरखौ सुफुंनो , ट्रायबेल बेल्ट आरो ब्लखखौ रैखाथि होनो , Recognation of forest right act 2016 खौ लानानै जौसिन बिजिरसालिआव नांनो आरो बायदि बायदि बिथिखौ लानानै जथुमायाव सावरायदों होन्नानै CCTOA नि गाहाय आदित्य' काक्लारि बिथांआ बुंथिनानै होयो । बिथांआ बुंबावदोंदि , " ट्रायबेल आरो आसामनि थागिबि सुबुंफोरा फारफ्रोमबो बिथिंआवनो नाख्रेब जानानै दं " । | गुवाहाटी प्रगज्यती ITA नि नब्लांआव CCTOA आफादआ स्पेसियेल जथुमा खुंफुंदों |
तामुलपुर , फेब्रुवारि 27 : जम्मु आरो काश्मीर हादोरसानि पुलवामा जिल्लायाव उदखारिफोरनि गाग्लोबनायाव मुंख्लं जालांनाय बड'लेन्डनि मनेस्व बसुमथारि बिथांनि नखननि सुबुंनो योगा गुरु बाबा रामदेब बिथांआ बुधबाराव 2.5 लाख रांनि चेकखौ गथायो । खौरां मोन्नाय बादिब्ला बिथांआ मुंख्लं मनेस्वर बसुमथारि बिथांनि न'आव दिनै थांनानै बिथांनि बिसि आरो गथ' गथायनि आखायाव रांनि चेकखौ गथायो । " मानसिनि जिउनिफ्राय रांआ बेसेन गोसासिन नङा , अब्लाबो जों नखरजों हेफाजाब दं " होन्नानै बिथां बाबा रामदेबआ चेकखौ गथायो । बिथांआ पुलवामा गाग्लोबनाय जाथायखौ जोबोरैनो दुखु मोन्नाय फोरमाइदों , आरो थांनाय 26 फेब्रुवारि 2019 अक्ट'आव Indian Air Force नि हाबाफारि बादियै पाकिस्तान हादोरनि बालाकत आव 2 थि सार्जिकॉल स्ट्राइक होनायखौ गोजोन्नाय फोरमायदों । फार्सेथिं राज्य' सभानि सोद्रोमा बिस्वजित दैमारि बिथांआ फैगौ 3 मार्च आव मुंख्लं मनेस्वर बसुमथारि बिथांनि सार्द खुंफुंनायाव साफ्रोमखौबो बाहागो लानो खावलायहरो । | मुंख्लं मनेस्वर बसुमथारिनि नखरनो बाबा रामदेबआ 2.5 लाख रांनि चेक गथायो |
नगांव , डिसेम्बर 27 : बार्ग अरन बिफान्नि मंत्री आरो कंग्रेस दोलोनि दैदेनगिरि रकिबुल हुस्सेन बिथांआ मानकाछार जिल्लानि हाटसिंगिमारिआव थांनाय 26 अक्टखालि बादारुद्दीन आजमल बिथांनि आखुतायखौ नोजोर होनानै बादारुद्दीन आजमल , जाय बिथांआ AIUDF दोलोखौ दैदेनबोगासिनो दं , बे बिथांखौ मासे सुनारजों रुजुनानै बाकलेवा एबा मोसा होन्नानै सोंखारिदों , जाय जुनारा गावनि जायगानिफ्राय सोलायलांनो हाया । " हाग्रानि जुनार बाखलेवाया जेरै गावनि जायगाखौ सोलायलांनो हाया , आजमल बिथांआबो गावनि महरखौ सोलाइनो हाया , बे बाथ्राखौ बावैसो जानाय खौरांगरिनि मोगा मोगिआव फोराय जाबाय , बेफोरबादि दैदेनगिरिआ देमक्रेटिक हादोराव गांवनि रांनि गोहोजोंसो दैदेनगिरि जानानै दं " होन्ना हुस्सेन बिथांआ बुङो । बिथांनि आखुथायखौ आरो टुयेटारनि गेजेरजों बाथ्रा बुंनायखौ नोजोर होनानै हुस्सेन बिथांआ बुंङोदि , " बेफोरबादि मानसिआ गनायजाथावै राव बुंनायनि थाखायसो मुंदांखा जानाय " । बिथांनि भारतीय' जनता पार्टीजों बुजिलायनायखौ नोजोर होनानै बिथांआ बुङोदि , आजमल बिथांआ आखायाव ग्लब गान्नानै भारतीय' जनता पार्टीजों बुजिलायदों , जाय बिथांमोनि खामानि मावनाया मोखथांआव मोजां फिथाय थाया । बिथांआ सासे खुंथायाव थानाय सरकारनि एजेन्त होन्नानै बिथांआ बुंबावो । " भारतिय' जनता पार्टी एबा बिजेपि राजखान्थि दोलोनि गुबै थांखिआनो जाबाय आनमल बिथांखौ जोथोन लानाय आरो रैखाथि होनाय । हादोरसायाव बिजेपि सरकारा खुंथायाव 2 बोसोर खावसे सम बारलांदोंब्लाबो जेबो जौगाखां खामानि मावाखै , नाथाय बाथ्राफोरखौल' गोजौ गोजौ बुंगासिनो दं , बिजेपि दोलोआ 2014 आरो 2016 माइथायनि बिसायखथिआव खोथा होनाय बादि नै लाख साख्रि गोयै सुबुंफोरखौ साख्रिआव थिसनगोन होन्ना खोथाया फेलें जादों " होन्ना रकिबुल हुस्सेन बिथांआ बुङो । बिजेपि सरकारा हादोरसानि फोरोंगिरिफोरखौबो सरकारि खालामनानै होनो हायाखै जायनि जाहोनाव बिथांमोनहा बावैसो सिगां धर्ना होनो गोनां जादोंमोन होन्नानैबो हुस्सेन बिथांआ बुबावो । फारसेथिं , आबादारिफोरनि दैदेनगिरि अकिल गगय बिथांआ दिनै बुङोदि , AIUDF नि दैदेनगिरि आरो धुबुरि जिल्लानि MP बादारुद्दीन आजमल बिथांखौ थाबैनो पुलिसआ खानांगौ मानोना बिथांआ खौरांगिरिखौ बुथारनो होन्नानै हुमखि होदों । आजमल बिथांनि बेफोरबादि आखुथाया IPC नि आयेन बादियै 307 खोन्दोआव गोग्लैयो । बिथांआ खौरांगिरिनि माइकखौ सेखनानै खर' बुखावनायनि बाथ्रा बुंदों आरो खाथिआव थानाय आजमल बिथांनि हेफाजाब होगिरिफोराबो खौरांगिरिखौ निमाहा बिनो खावलायदों । गगय बिथांआ बुबावोदि , खौरांगिरिखौ बुथारनायनि बाथ्रा बुंदों , बिथांखौ जायखिजाया समावनो गाग्लोबनो हागौ बेनिखायनो खौरांगिरिनो सेकुरिटी होनांगौ आरो AIUDF नि दैदेनगिरि आजमल बिथांखौ IPC नि 307 दफानि आयेन बादियै थाबैनो खानांगौ होन्ना दाबि दैखांबावो । | बार्ग अरन बिफान्नि मनट्री रकिबुल हुस्सेन बिथांआ बादारुद्दीन आजमलखौ जुनारसो होन्ना बुङो |
उदालगुरि , फेब्रुवारि 27 : आसाम हादोरसानि बड'लेन्ड हालामनि सिङाव , सर्व शिखा अभियान ( एसएसए ) नि सोलोंथाय आयेननि गेजेरजों टेट आन्जादआव उथ्रिसार जानानै गोजौ गुदि फरायसालिफोरनि ( Upper Primary ) थाखाय लोगो फोरोंगिरिनि मासिआव मुं थिसन्नाय बिजाथिफोरा नाथ्रोदनानै दोनजादों होन्ना माखासे फोरोंगिरिफोरा बुङो । बिथांमोनहा बुंदोंदि , बीटीसी खुंथायनि सोलोंथाय बिफानआ Teachers Eligibility Test एबा टेट आन्जाद आव उन्थिसार जानानै कनट्रेकसुयेलनि फोरोंथाय मावबोनायनि फोरमान दिन्थिदोंब्लाबो नाथ्रोदनानै दोनबोदों । माखासे फोरोंगिरिफोरनि हान्जाया खौरांगिरिफोरनि सिगांआव बुंदोंदि , " एसएसएनि गेजेरजों फोरोंगिरि सायख'नायाव सोलोंथाय बिफानआ नाथ्रोदनानै दोनबोदों । एसएसएनि आयेनफोरनि बादिब्ला B . Ed आरो ब्रै बोसोर सिगांग्रो फोरोंथायनि फोरमान होदोंब्लाबो बिटिएडि ओनसोलनि बीटीसी खुंथानि सोलोंथाय बिफानआ साक्रिनि गनायथि होबोआखै " । बेफोरनि सायाव नोजोर होआब्ला फैगौ समफोराव थार बिजिरनाय नागिरनानै बिजिरसालिआव थांगोन होन्नाबो बिथांमोनहा हुमखि होयो । | टेट आन्जादआव उथ्रिसार जानाय बीटीएडि हालामनि फोरोंगिरिफोरनि साक्रिआव जेंना सोमजिदों |
गोदान दिल्ली / गुवाहाटी , फेब्रुवारि 28 : भारतनि बिरखं खामान्डार अभिनन्डन भार्तामान बिथांखौ सुक्रबाराव पाकिस्तान हादोरनिफ्राय हगार हरगोन होन्ना पाकिस्तान हादोरनि गाहाय मंत्री इमरान कान बिथांआ गावनि टुयेटार एकाउननि गेजेरजों फोसावनानै होयो । गाहाय मंत्री इमरान कान बिथांआ भारत हादोरसिम खौरां हरोदि , बेफोर खामानिखौ मावनायनिफ्राय गोजान जा , नङाब्ला जों जोंखौ रैखाथि होनो थाखाय जायखिजाया खामानि मावनो गोनां जागोन । पाकिस्तान हादोरनि गाहाय मंत्री बिथांआ बुंबावोदि , " जों गोजोन लुबैयो " , बिथांनि हादोरा भारतनि रौनिया हान्जानि सोद्रोमा , जाय बिथांआ थांनाय 27 फेब्रुवारि आव MiG - 21 बिसन बिरखंजों पाकिस्तान हादोरनि LOC सनि सिमा बारलांनानै क्रास्त जानानै गोग्लैहैदोंमोन आरो हमजादोंमोन । जोहोलाव बिथांनि हमजानाय भिडिअ'आ सुबुं सावस्रि आरो गुबुन गुबुन मेडिआफोराव भाइराल जागासिनो दं , भिडिअ'नि गेजेरजों बिथांआ गावनि थांखि आरो सिनायथिफोरखौ होनायनिफ्राय जानगाराव थानायखौ नुनो मोन्नाय जादों । | पाकिस्तान हादोराव हमजानाय बिरखं जाहाजनि खामान्डार अभिनन्डन भार्तामान बिथांखौ गाबोन हगारहरगोन |
वागा / गुवाहाटी , मार्च 01 : भारत Indian Air Force ( IAF ) बिरखं जाहाजनि खामान्डार अभिनन्दन भार्टामान बिथांखौ भारत - पाकिस्तान सिमायाव थानाय आट्टारि - वागा चेक पस्ट आव भारत हादोराव दैथाय हरफिन्नो थाखाय लाबोबाय । MiG - 21 बिरखं जाहाजजों पाकिस्तान हादोरनि LOC बारलांनानै थांनाय समाव पाकिस्तान हादोरनि रौनिया हान्जानि सोद्रोमाफोरजों गावख्लायनानै हमजानाय अभिनन्दन भर्टामान बिथांखौ साननैनि उनाव पाकिस्तान हादोरा गोजोन हासथायनानै हादोरनिफ्राय हगारहरफिनबाय । पाकिस्तान हादोरखौ मोनफ्रोमबो हादोरनि नारसिन्नायाव बिथांखौ हगारफिन्नाय जायो । फारसेथिं पाकिस्तान हादोरनि लोगो सिन हादोराबो पाकिस्तान हादोरनि हगारफिन्नाय थांखि लानायखौ गोजोनग्लायनाय मोनो । बिथांखौ भरतआव मेडिकॉल चेक आफ खालामनायनि उनाव लाखिगोन । दासान्दि चेक आफ खालामनाया सोलिफुगासिनो दं । बिथांखौ बरायनो थाखाय भारतनि सुबुंफोरा जेरावबो थुबुर जादों आरो रंजाखांनायखौ नुनो मोन्नाय जादों । | भारतनि बिरखं जाहाजनि खामान्डारखौ हगारफिनबाय |
गुवाहाटी , फेब्रुवारि 28 : हादोरसानि गिबि मंत्री सर्बानन्द सनवाल बिथांआ दिनै ( 28 फेब्रुवारि ) 1 रांनि माइरंनि स्किमखौ गुवाहाटी नोगोरमायाव फोसावनानै होयो । जाय स्किमखौ Affordable Nutrition & Nourishment Assistance ( ANNA ) योजना होन्नानै बुंनाय जादों । खौरां मोन्नाय बादिब्ला बे स्किमनि गेजेरजों फैगौ 1 मार्च 2019 अक्टनिफ्राय खाबु मोनगिरि बिथांमोनहा 1 किलग्राम माइरंखौ 1 रांआवनो मोन्नो हागोन । आसाम सरकारा हादोरसानि आदार एबा जानाय लोंनायाव रैखाथिखौ ANNA स्किमनि गेजेरजों राफोद खालामनो नाजादों , जाय स्किमनि गेजेरजों साहा बागाननि सुबुंफोरनो बेसेन नाङा लासे माइरंखौ होगोन आरो साहा बागान ओनसोलनि नङै सुबुंफोरनो 1 के : जि माइरंआव 1 रां लानाय जागोन आरो बे क्सिमनि गेजेरजों हादोरसानि गासै सा 2.48,89.182 सुबुंफोरखौ फोलोमगोन होन्ना मिथिनो मोनबावनाय जायो । गिबि मंत्री सर्बानन्द सनवाल बिथांजों लोगोसे हादोरसा रां बिफान्नि मंत्री हिमान्त बिस्व सर्मा बिथांआबो 1 रांनि माइरंनि स्किमखौ फोसावनानै गोजोन्नाय मोनदों होन्ना गावनि टुयेटार एकाउन्टनि गेजेरजों फोरमायो । बिथांआ लिरदोंदि , Along with HCM @ sarbanandsonwal happy to launch our flagship program ANNA , as announced in # AssamBudget2019 . खौरांआव फरमायहरनाय बादिब्ला बे स्किमनि गेजेरजों हादोरसानि गासै 53 लाख नखरफोरा खाबु मोन्नो हागोन होन्ना मिथिनो मोनबावनाय जायो । मखनो गोनांदि , थांनाय 6 फेब्रुवारि 2019 अक्ट ' आव जेब्ला हादोरसा रां बिफान्नि मंत्री हिमान्त बिस्व सर्मा बिथांआ 2019.20 माइथायनि थाखाय हादोरसा बाजेतखौ फोसावदोंमोन , अब्ला बिथांमोनहा बाजेतजों लोगोसे फोसावदोंमोनदि , हादोरसानि साहा बागान ओनसोलफोराव थानाय 4 लाख नखरफोरनो बेसेन नाङा लासे माइरंफोरखौ रान्नानै होगोन आरो दान मोनफ्रोमबो 2 के : जि सेनिखौबो बेसेन नाङा लासे रान्नानै होगोन । | आसाम सरकारा 1 रांनि माइरंनि स्किमखौ फोसावबाय |
क'कराझार , मार्च 2.2 मार्च , गिबि आलादा राज्यो बड'लेन्ड दाबिनाय सानजों लोब्बा लाखिनानै बड'लेन्ड हालामनि मोनफ्रोमबो जिल्लाफोराव आलादा राज्यो दाबिनायनि देंखोफोरखौ खोनानो मोनदों । खौरां मोन्नाय बादिब्ला दुलाराय बर' फरायसा आफादनि सोद्रोमाफोरा जिल्लाफोरनि दाब दाब जायगाफोराव सुबुं गौमा , हान्जा सुरनाय , बाइक हान्जा सुरनाय बायदि बायदि हाबाफारि लानानै आलादा राज्यो बड'लेन्डखौ थाबैनो दाफुंना होनांगौ होन्ना दाबि खालामदों । मिरु सरकार आरो आसाम सरकारा बर' हारिनि हेफाजाब मोनाब्ला फैगौ 2019 नि बिसायखथिआव देरहासारनायनि सिमां नुनाया फेलें जागोन होन्ना बर' फरायसा आफादआ दानि खुंथायाव थानाय बिजेपि दैदेन्नाय सरकारखौ हुमखि होयो । " फैगौ बिसायखथिनि सिगां आलादा राज्यो बड'लेन्डखौ सोरजिनानै होआब्ला बिसायखथिआव जेन्नो थाखाय सांग्रा जानानै थाखानाया मोजा , आलादा राज्यो बड'लेन्ड दाबिनि जेंनाखौ सुस्रांनो थाखाय राजखान्थिआरि थाखोआव सावरायनायखौ जों लुबैदों " होन्ना मिरु बर' फरायसा आफादनि आफादगिरि प्रमद बर' बिथांआ क'कराझार जिल्लानि सिङाव थानाय गसाइगांवनिफ्राय बुङो । गासाइगांवनि हान्जा सुरनाय हाबाफारिआव रोजा रोजा राज्यो राजाफोरनि बाहागो लानायखौ नुनो मोन्नाय जादों । बिथांमोनहा बेनारफोराव गोबां रोखोमनि स्लगानजों लिरनानै होस्रंखावदों जेरै - बर' हारि खौसे जा , We want justice , We want Bodoland , Do or die for Bodoland , No Bodoland , No rest आरो गोबां । मखनो गोनांदि , आसाम हादोरसायाव बड'लेन्ड दाबिनाय सानखौ मिरु एबसुनि बार्ग आफादगिरि बड'फा उपेनड्र नात ब्रम्ह बिथांआ थांनाय 1987 माइथायनि 2 मार्च दाननिफ्राय आलादा राज्यो बड'लेन्ड दाबिनानै फालिजेनबोदों । थांनाय 2014 माइथायनि लख सभा बिसायखथिनि सिगां बिजेपि राजखान्थि दोलोआ बर'फोरनो खोथा होनायखौ मावफुंनायाव फेलें जादों " होन्ना बर' फरायसा आफादनि सोद्रोमाफोरा बुङो । मखजाथावदि , आसाम हादोरसाखौ बुखावनानै आलादा राज्यो बड'लेन्ड सोरजिनो थाखाय थांनाय 1967 माइथायनिफ्रायनो बर' फिसाफोरा सोमावसारबोगासिनो दं । आलादा राज्यो दाफुंनायनि दाबिआव सोमानसारनाया थांनाय 1980 माइथायाव बड' सेकुरेटी फर्च मुंनि हाथियार दैग्रा बिग्रायारि हान्जाया जोनोम मोनो आरो उनाव नेशनेल डेमक्रेटिक प्रन्ट ऑफ बड'लेन्ड ( NDFB ) आव मुंखौ सोलायबोयो । आथिखालाव बड'लेन्ड सोमावसारनाया आंहिसा मोन्थोरजों थांगासिनो दं आरो बर' फरायसा आफादआ गुबैयै लोब्बा लाबोगासिनो दं । | बड'लेन्ड सोरजियाब्ला फैगौ 2019 बिसायखथिआव हेफाजाब होआ : एबसु |
क'कराझार , मार्च 04 : आबादारिफोरनि आबाद मावनायाव हेफाजाब होनो आरो आबाद दिहुन्थायखौ बांहोनो थाखाय बीटीसी खुंथायनि आबाद बिफानआ दिनै ( 4 मार्च 2019 ) क'कराझार जिल्लानि सिङाव थानाय Supervisory Training Agriculture Campus आव हाबाफारि लानानै खाबु मोनगिरिफोरनो ट्रक्टर रान्नानै होयो । खौरां मोन्नाय बादिब्ला बड'लेन्ड टेरिटरियेल गावखुंथाय काउनसिल ( बीटीसी ) नि इएम आरो आबाद बिफान्नि बिबानगिरि अनसुमै कुंगुर बर' आरो बीटीसी खुथायनिनो नोगोर जौगाखां , गेलेमु आरो लाइमोन जौगाखां बिफान्नि इएम दनेस्वर गयारि बिथांमोनहा ट्रेक्टर रान्नाय हाबाफारिआव बाहागो लानानै खाबु मोनगिरिफोरनो ट्रेक्टरखौ रान्नानै होयो । दिनै गासै गं 16 ट्रेक्टरफोरखौ खाबु मोनगिरिफोरनो ट्रेक्टरखौ रान्नानै होदों होन्ना मिथिनो मोन्नाय जायो । बीटीसी खुंथायनि इएम आरो आबाद बिफान्नि बिबानगिरि अनसुमै कुंगुर बर' बिथांआ खौरांगिरिफोरनि सिगांआव बुंनाय बादिब्ला बड'लेन्ड हालाम आव थानाय गासै मोनब्रै जिल्लाफोर फारियै - क'कराझार , सिरां , बाक्सा आरो उदालगुरि जिल्लाफोराव 50 जौखोन्दो रां साबसीडी होनानै एबा रां खमायनानै गासै गं 66 ट्रेक्टरफोरखौ States Own Priority Development Programme ( SOPD ) नि गेजेरजों हरनाय जागोन । खाबु मोनगिरि बिथांमोन ट्रेक्टर रान्नाय समाव बीटीसी खुंथायनि आबाद बिफान्नि बोसोनगिरि एबा गाहाय एम एम सोर्गियारि बिथांआबो नुजाथिदोंमोन होन्ना खौरां मोनबावनाय जायो । | बीटीसी खुंथायनि आबाद बिफाना क'कराझार आव गं 16 ट्रेक्टरफोरखौ रान्नानै होयो |
क'कराझार , मार्च 4 : फैगौ लख सभा बिसायखथिनि थाखाय बीपीएफ दोलोआ आबुङै बयनिबो हेफाजाब मोनगोन होन्नानै हादोरसा समाज जौगाखां बिफान्नि मंत्री आरो बड'लेन्ड पिपल्स प्रन्ट राजखान्थि दोलोनि दैदेनगिरि प्रमिला रानि ब्रम्ह बिथांआ 4 मार्च 2019 आव बुङोदि , " दानि एमपि हिरा सारनिया बिथांनि मुंआ गोमालांगासिनो दं , सरनिया बिथांआ बिपिएफ दोलोनि थाखाय जेबो नङा , मानोना गोबां बिथांनि मावथि सोद्रोमाफोरा गुबुन लामाजों थांबाय आरो बिपिएफ दोलोजों फैबाय " । दानि खुंथायाव थानाय भारतीय' जनता पार्टी ( BJP ) राजखान्थि दोलोआ गोहोआव फैफिनगोन होन्ना गोग्गानाय मोन्नानै बुङोदि , सरनिया बिथांआ गावनि एमपिनि मासिआव थानाय समाव ओनसोलनि सुबुंफोरनि मोनसेबो जौगाखां खामानिफोरखौ मावफुङाखै , बेनिखायनो बिथांनि मुंआ गोमालांगासिनो दं " । मखनो गोनांदि , बावैसो सिगां बीपीएफ दोलोआ फैगौ लख सभा बिसायखथिनि थाखाय क'कराझार बियाबआवल' बिजाथि थिसनगोन आरो गुबुन गुबुन बियाबफोराव गोरोबथायाव थानाय दोलोफोरखौ हेफाजाब होगोन होन्नानै बुंदोंमोन । ब्रम्ह बिथांआ बुंबावदोंदि , " बीपीएफ दोलोआ लख सभा बिसायखथिनि थाखाय क'कराझार बियाबनि अनगायै गुबुन गुबुन बियाबफोराव गोरोबथायाव थानाय दोलोफोरखौ हेफाजाब होगोन " बिसायखथिनि समखौ फोसावनाय लोगो लोगो बीपीएफ दोलोनि बिजाथिखौ फोसावगोन होन्नानैबो बिथांआ मिथिहोबावो । | बिपिएफ दोलोनि थाखाय नब' कुमार सरनियाआ जेबो नङा : प्रमिला रानि ब्रम्ह |
आसाम सोरखारा मबाइल इन्टारनेट सिबिथायनि थाखाय फिन रिभिउनि हरनाय आर'ज लाइखौ गुवाहाटी गोजौ बिजिरसालिया दिनै अदेबानि सुक्रबार खालि बोखारबाय । रायखांनो गोनां दि इन्टारनेट सिबिथायखौ फिन दानस'जानो हाथाव खौरांआ थाबथाबैनो गोसार जानाय लोगो लोगोनो बाहायगिरि राज्यो - राजानि गेजेराव गोनो गोथो आबहावा नुजादों । मख'जाथावदि हादोरसा सोरखारा सिगांआवबो बे आयदानि सायाव गुवाहाटी गोजौ बिजिरसालियाव आर'ज गाबहरनाय जादोंमोन । | गुवाहाटी गोजौ बिजिरसालिया आसाम सोरखारा हरनाय इन्टारनेट सिबिथायनि रिभिउ पिटिसनखौ बोखारबाय |
गुवाहाटी , डिसेम्बर 28 : दुखुनांथाव जाथाय , बगिबिल दालांखौ थांनाय 25 डिसेम्बर 2018 आव हादोरनि गाहाय मंत्री नारेन्ड्र मोडी बिथांआ बेखेवजेन्नायनि थांमथि सानावनो दालांनि गेजेर ससेआव दिनै दुखुनांथाव जाथाया ओनसोलनि सुबुंफोरखौ सोमोनांहोदों । खौरां मोन्नाय बादिब्ला 7 बोसोरनि उन्दै हौवासा गथ'आ दालांखौ बारसनाय समाव खारगासिनो थानाय गारिजों जाब्रबथाय जानानै गोब्राब जखम जायो । मिडिव'नि गेजेरजों नुनो मोन्नाय जायोदि , गारिआव गाखोनाय सासे सुबुंआ समायना दालांनि नुथायखौ भडिव सेबखांगासिनो दंमोन जाय बिथांमोनि गारिआ गथ'जों जाब्रबथाय जायो । जखम जानाय उन्दै गथसाखौ सौरब मरान होन्नानै सिनायथि मोन्नाय जायो । बिथांआ दालांनि गुबुन फार्सेनिफ्राय गुबुन फार्सेथिं बारस'गासिनो दंमोन । दुखुनांथाव जाथायनि जाहोननि फारसे जाथायखौ नुनाय गुबुन गुबुन सुबुंफोरा बायदि रोखोमै हमनानै लानाय जादों । माखासे सुबुंफोरा उन्दै गथ'साखौ गोरोन्थि जादों होन्ना बुंदों जाय बिथांआ हरखाबै गारिनि खाथिआव मोगा मोगि जादोंमोन । फारसेथिं माखासे सुबुंफोरा गारि सालायगिरिनि गोरोन्थि होन्नानै बुंनायजों लोगोसे बुङोदि गारि सालायगिरिआ इसे थाल लानानै सालायनायमोनब्ला बे जाथाया जायामोन । मखनो गोनांदि , बगिबिल दालांखौ बेखेवनायनि उन्निफ्रायनो मिथिंगा मोजांमोनगिरि बिथांमोनहा गोबां हान्जा हान्जा नायनो फैदों आरो सुबुंनि बाना जादों । बेफोरबादि जाब्रबथाय जानायखौ मोजाङै नोजोर होनांगौ , दालां नायनो फैगिरि बिथांमोनहा गाव गाव सांग्रांथि थानायजों लोगोसे थांफानाय गथ'गथायफोरखौ मोजाङै जोथोन लानांगौ जाहाथे फैगौ समफोराव बेफोरबादि जाथाया जाया । माखासे बिगिबिल दालांनि सायाव दावबायगिरि बिथांमोनखौ दालांनि सायाव खुदै मुजुनाय आरो गिज्रा खालामनायखौ नुनो मोन्नाय जादों , जाय हाबाया हारिमानि बेरेखा । राबबो पाब्लिकफोरनि बेसेनगोसा मुवाफोराव लेट्रा खालामनायनि मोन्थाय गैया आरो बेफोरखौ होबथानांगौ । | बगिबिल दालांआव 7 बोसोरनि उन्दै गथ'आ खारगासिनो थानाय गारिजों जाब्रबथाय जायो |
उदालगुरि , मार्च 01 : बार्ग बिग्रायारि हान्जानि दैदेनगिरि हाग्रामा महिलारि जाय बिथांआ राजखान्थि आव सोलाइबोयो बिथांआ 1 मार्च 2019 अक्ट'आव उदालगुरि जिल्लानि सिङाव थानाय कयराबारि टाउन आव गावनि 50 बोसोरनि जोनोम सान फालिनाय समाव 50 किल ग्राम लेरथायनि केकखौ हाफ्रुयो । बड'लेन्ड टेरिटरियेल गावखुंथाय काउनसिलनि गाहाय आरो बड'लेन्ड पिपल्स प्रन्ट राजखान्थि दोलोनि दैदेनगिरि हाग्रामा महिलारि बिथांखौ राज्य' सभानि MP बिस्वजित दैमारिजों लोगोसे बीपीएफ दोलोनि सोद्रोमाफोर आरो राज्यो राजाफोरा बिथांनि 50 बोसोरआव आगान सुरनायाव बोर सास्रियो । बिपिएफ दोलोनि सोद्रोमाफोरा बिथांखौ जिउ गोलाव जाथों , आरो देहा मोदोमफोरा फैगौ समफोराव राफोदयैनो थाथों होन्ना बोर सास्रियो । मखनो गोनांदि थांनाय 26 फेब्रुवारि 2019 अक्ट'आव महिलारि बिथांआ 2019.20 माइथायनि बीटीसी खुंथायनि बाजेत आव सरासनस्रायै गासै 4.668 कौटी रांनि बाजेत होयो आरो गासै 43 कौटी रांनि सारप्लास बाजेत दिन्थिफुङो । | बीटीसी खुंथायनि गाहाय हाग्रामा महिलारिआ जोनोम सानाव 50 कि : ग्रा केक हाफ्रुयो |
सिरां , डिसेम्बर 28 : सिरां जिल्ला दुलाराय बर' फरायसा आफादनि 14 थि बोसोरारि जथुम्मा आरो सिदली सिरां दख'रा एबसुनि स'नाथि मायथाइ फोरबो फालिथाइखौ कसिकत्रानि माइदांस्रि फोथारआव 26.27 आरो 28 डिसेम्बर 2018 अक्ट'खालि सानथामनि मेहेर गोनां हाबाफारि लानानै खुंफुंनाय जायो । खौरां मोन्नाय बादिब्ला दिनै थामथि सानखालि फुंबिलि समाव एबसुनि फिरफिलाखौ बिरहोयो सिरां जिल्ला एबसुनि आफादगिरि खनिन्द्र बसुमतारी , मुंख्लंफोरखौ गोसोखांनानै मुंख्लं खाम्फायाव बिबार बाउजेननाय हाबाफारिखौ मावफुङो दुलाराय बर' फरायसा आफादजों फोसाव जानाय " बड'फा गोजोरथियारि सोलायनाय मावथांखि " नि फोनांजाबगिरि फनिन बर' बिथाङा । बे हाबाफारिनि गेजेरजों बोसोरफ्रोमबो मान बाउनाय हाबाफारि बादियै देग्लायबो गनायजाथाव फोरोंगिरि ( Ideal Teacher ) आरो गनायजाथाव आबादारि ( Ideal Farmer ) सायखनानै मान बावनाय जायो लोगोसे रोंगौसा सायख' आनजाद आव सेथि , नैथि आरो थामथि मासि आवग्रिनो हानाय फरायसा फरायसुलिफोरखौ बरायनाय जायो । मान बावनाय हाबाफारिनि गेजेरजों सिरां जिल्ला एबसुनि सिंनिफ्राय APSC आनजादआव उथ्रिसार जानो हानाय थराइना फानजामुथि ब्रह्म बिथांखौबो मान बावनाय जायो होन्ना मिथिनो मोनबावनाय जायो । | सिरां जिल्ला एबसुनि 14 थि बोसोरारि जथुम्मा आरो सिदली दख'रा एबसुनि स'नाथि मायथाइ फोरबोआ खुंफुंजाबाय |
माइबं , डिसेम्बर 28 : दिमा हासाव जिल्लानि माइबां पुलिस थानानि बेंखनाव थानाय मथिब्रा गामिआव दिनै ( सुक्रबार ) दिमासा नेशनेल आर्मि उटकारि दोलोनि बेरेखायै पुलिस आरो रेकुरीटी हान्जाजों जथायै संदान्नायाव उटकारि हान्जा आरो रैनिया हान्जानि गेजेराव मोगा मोगि गावलायनाय जायो आरो सासे उटकारि हान्जानि सोद्रोमाया जायगायावनो जिउ खहा जायो होन्ना मिथिनो मोन्नाय जायो । खौरां मोन्नाय बादिब्ला जाथाया दिमा हासाव जिल्लानि गाहाय मावखुलि हाफ्लंनि 70 कि . मि जान्थायाव जायो । रिपर्टआव फोरमायहरनाय बादिब्ला दिमासा नेशनेल आर्मि उटकारि हान्जा आरो पुलिसनि गेजेराव मोगा मोगि गावज्लायनाय जायो आरो उटकारि दोलोनि सासे सोद्रोमाया जायगायावनो जिउ खोमानो गोनां जायो । दिमासा नेशनेल आर्मिनि जिउ खोमानांनाय सोद्रोमाखौ 26 बोसोर बैसोनि ज्यतिस हालप्लांबार होन्ना मिथिनो मोन्नाय जायो । फारसेथिं जिउ खोमानांनाय उटकारि सोद्रोमा आरो दोलोनिफ्राय गंसे AK - 47 रायपल , गर 81 गोथां गुलि , गंसे मेगाजिन आरो गं 2 जानबुंबो मोन्नो हादों होन्ना मिथिनो मोन्नाय जायो । मेडिया रिपर्टनि गेजेरजों खोरां मोन्नाय बादिब्ला गासै साद'सो दिमासा नेशनेल आर्मिनि सोद्रोमाफोरा रां दाबिनाय आरो गुबुन आयेन बेरेखा खामानि मावनायफोरजों लोब्बा लाखिनानै जिल्लाखौ दुंहाव थासारिआव लाबोनो नाजादोंमोन होन्ना मिथिनो मोनबावनाय जायो । | दिमासा नेशनेल आर्मि आरो पुलिसनि गेजेराव मोगा मोगि , सासे डिएनएनि जिउ खहा |
गुवाहाटी , जानुवारि 30 : CBI स्पेसियेल कोर्डनि बिजिरनायाव NDFB नि गाहाय रन्जन दैमारि आरो गुबुन गुबुन सा 9 बर' बिग्रायारिफोरखौ अरायनि थाखाय जोबथेसालिनि साजा फोसावनायखौ नोजोर होनानै नेशनेल डेम'क्रेटिक प्रन्ट अव बर'लेन्डनि ( NDFB ) दोलोआ फैगौ 31 जानुवारि 2019 आव 12 घन्टा आसाम बन्द' फोसावो । मखनो गोनांदि , थांनाय 2008 इं माइथायनि 30 अक्टबरआव आसामनि गुबुन गुबुन जायगाफोर फारियै - गुवाहाटी , बरपेटा रोड , बंगाइगाव आरो क'कराझार जिल्लाफोराव बमा बेरहोनाय जाथायजों लोब्बा थानाय नेशनेल डेम'क्रेटिक प्रन्ट अव बरलेन्ड ( NDFB ) नि गाहाय रन्जन दैमारि एबा डिआर नाब्ला बिथांजों लोगोसे गासै सा 10 बर' बिग्रायारिफोरखौ स्पेसियेल कोर्डनि बिजिरनायाव अरायनि थाखाय जोबथेसालिआव सोबाय । दिनै ( 30 जानुवारि 2019 ) रन्जन दैमारिजों लोगोसे सा 9 गुबुन गुबुन जोबथेसालिनि साजा फोसावजानाय बिथांमोनहा जाबाय फारियै - जियर्ज बड' , अजय बसुमथारि , राहुल ब्रम्ह , राजेन गयारि , अनसाय बड' , लाख्रा बसुमथारि , इंन्ड्र ब्रम्ह , बैसागि बसुमथारि आरो राजु सरकार । गुबुन गुबुन सा 3 सोद्रोमाफोरखौ स्पेसियेल कोर्डआ जुरिमाना फोनाङो , निलिम दैमारि बिथांखौ 200 रांनि जुरिमाना फोनाङो आरो हगारहरो । फारसेथिं म्रिदुल गयारि बिथांखौ बिजिरसालिआ जेबो " गोरोन्थि गैया " होन्ना फोसावो । | नेशनेल डेम'क्रेटिक प्रन्ट अव बर'लेन्डनि दोलोआ आसाम बन्द फोसावो |
गुवाहाटी , जानुवारि 30 : जेंना गोनां नोगोरारि ( सोदांनाय ) बिल 2019 खौ हेंथा खालामनानै गोलाव सम आसाम सोमावसारनायाव मुंख्लं जालांनाय नखरनि सोद्रोमाफोरनो आसाम सरकारनि अन्नायनि नेरसोन एबा बान्था होनायखौ मुंख्लं नखरनि सोद्रोमाफोरा गथायफिन्नो थांखि लायो । मिरु सरकारनि मावफारिया बादियै जेंना गोनां नोगोरारि बिल 2016 खौ सोदांनो नागिरनायखौ हेंथां खालामनानै धर्ना होनाय हाबाफारि बादियै दिनै ( 30 जानुवारि 2019 ) All Assam Jatiya Swahid Pariyal Samannayrakhi Parishad आफादआ आसाम सरकारनि बान्थाखौ गथायफिन्नो थांखि लायो । मखनो गोनांदि मुंख्लंनि नखरफोरनि सोद्रोमाफोरा अन्नायनि बान्थाफोरखौ गाव गावनि जिल्ला खुंथाय एबा डिपुटी खमिसनारनि सिंजों गथायफिन्नो थांखि लायो । थांनाय 2016 इं माइथायनि 10 डिसेम्बर दानाव गुवाहाटी नोगोरमानि कानापारा भेटेरिनारि गेलेग्रा फोथाराव हाबाफारि बादियै बिजेपि दैदेन्नाय आसाम सरकारआ मुंख्लंनि मोनफ्रोमबो नखरफोरनो अन्थायनि बान्था हिसाबै 5 लाख रां गथायदोंमोन । दिनै मुंख्लं नखरनि सोद्रोमाफोरा गुवाहाटी नोगोरमानि लटासिल आव थानाय " स्वाहिड न्यास " निप्राय कामरुप जिल्ला ( M ) डिपुटी खमिसनारनि लांगोना मोखांसिम हान्जा सुरनाय हाबाफारि लायो । माखासे मुंख्लंनि नखरफोरनि सोद्रोमाफोरा बुङोदि , " जुदि नोगोरारि बिल 2016 खौ सोदाङोब्ला , आसाम सोमावसारनायाव मुंख्लं जालांनायफोरा जेबो ओंथि गोयै जागोन " । | नोगोरारि बिल 2016 : मुंख्लं जानांनाय नखरनि सोद्रोमाफोरा आसाम सरकारनि बान्था होनायखौ गथायफिनगोन |
गुवाहाटी , जानुवारि 30 : गुवाहाटी नोगोरमायाव थानाय गोजौ बिजिरसालिनि स्पेसियेल कोर्डआव नेशनेल डेमक्रेटिक प्रन्ट अव बर'लेन्डनि ( NDFB ) गाहाय रन्जन दैमारि आरो गुबुन गुबुन सा 10 सोद्रोमाफोरखौ अरायनि थाखाय जोबथेसालिनि साजा फोसावखांनायनि उनाव NDFB खौ हेफाजाब होगिरि बिथांमोनहा दिनै गुवाहाटी नोगोरमानि चान्डमारि CBI स्पेसियेल कोर्डनि लांगोनायाव 'Long Live NDFB' , 'NDFB Zindabad' एबा NDFB जै जाथों होन्ना होस्रिखावो । थांनाय 2008 इं माइथायनि 30 अक्टबरआव आसामनि गुबुन गुबुन जायगाफोर फारियै - गुवाहाटी , बरपेटा रोड , बंगाइगाव आरो क'कराझार आव बमा बेरहोनाय जाथायजों लोब्बा लाखिनानै नेशनेल डेम'क्रेटिक प्रन्ट अव बरलेन्ड ( NDFB ) नि गाहाय रन्जन दैमारि एबा डिआर नाब्ला बिथांजों लोगोसे गासै सा 10 बर' बिग्रायारिफोरखौ स्पेसियेल कोर्डनि बिजिरनायाव अरायनि थाखाय जोबथेसालिआव फोसावो । " जोंनो नांगौ बड'लेन्ड " , " We want Bodoland " , रन्जन दैमारिआ बर' हारिनि थाखायसो सरकारजों नांबोदों , बिथांखौ हगारनांगो " होन्ना हेफाजाब होगिरि बिथांमोनहा बुङो । मखनो गोनांदि , दासान्दि NDFB नि गेजेराव मोन्नै हान्जाफोर दं , जेरै गबिन्दा बसुमथारि दैदेन्नाय NDFB ( P ) , आरो रन्जन दैमारिजों दैदेनजानाय NDFB ( R ) । मोन्नैबो हान्जायानो आखायाव हाथियार लानायखौ दोन्थ'नानै सरकारजों गोजोन सावरायगासिनो दं । फारसेथिं बि सावरायगोरा दैदेन्नाय NDFB ( S ) आ मिरु सरकारजों गोजोन सावरायनायनिफ्राय जानगाराव थाबोदों । बेफोरखौ नोजोर होनानै Bodo Women Welfare Wings ( BWWW ) नि दैदेनगिरि आरो रन्जन दैमारिनि बिनानाव अन्जालि दैमारि बिथांआ बुङोदि , साजा फोसावनाया गोजोन सावरायनायाव जेंना लाबोगोन , साजा फोसावनाय आरो गोजोन सावरायनाया समानै थांफानो हाया होन्ना बिथांआ बुंबावो । NDFB नि जोनोम आलादा राज्यो बर'लेन्डनि दाबि खालमनाया थांनाय 1967 बोसोरनिफ्रायनो जागायदोंमोन । आलादा राजेयो बर'लेन्डनि सोमावसारनाया 1986 माइथायनिफ्राय Bodo Security Force मुंनि रैखाथि हान्जा जोनोम मोन्नानै आखायाव हाथियार दैबोदोंमोन । 1994 माइथायाव Bodo Security Foce मुंखौ सोलाइनानै Nationa Democratic Front of Bodoland ( NDFB ) मुं लाबोदोंमोन आरो आलादा राज्यो बर'लेन्डनि थाखाय सोमावसारबोदोंमोन । | गुवाहाटीआव आलादा राज्यो बड'लेन्डनि दाबि |
मार्गेरिता , जानुवारि 31 : दिनैनि फुंबिलिआव थिनसुकिया जिल्लानि सिङाव थानाय मार्गेरिता ओनसोलनि बुरहिदिहिं दैमानि सेराव लांवखार ओंखाम जानो थांनायाव ' सेल्पि ' लानाय समावनो जाब्रबथायजों दैमानि दैआ सा 3 लाइमोनफोरखौ बुखारनानै लाङो । फुलिसनिफ्राय खौरां मोन्नाय बादिब्ला हिन्जावसाफोरा गावसोरनि फरायसालिनि लोगोफोरजों बुरहिदिहिं दैमानि सेराव लावखार ओंखाम जानो थांफादोंमोन । सा 3 लाइमोनखौबो बर्गलाइ आदर्स हिन्दी गोजौ फरायसालिआव फरायगासिनो दंमोन होन्ना खौरां मोनबावनाय जायो । | सा 3 लाइमोनफोरा ' सेल्पि ' लानायाव दैमाजों बुखारलांजायो |
गोदान दिल्ली / गुवाहाटी , फेब्रुवारि 1 : नोगोरारि सोदांनाय बिल 2019 आरो सेडियुल ट्रायब ( एमेन्टमेन्ड ) बिल 2019 खौ हेंथा खालामनानै धर्ना होनायफोरा आसाम आरो सा - सान्जा ओनसोलफोराव गोमखांनायलाय आरो खुंथायाव जेंना खालामनायलाय दानि सोलिफुबाय थानाय Budget Session नि जथुमानि थाखाय राज्य' सभानि गाहाय एम भेनकाइया नायडु बिथांआ रायज्लायनो गोनां माकासे बिलफोरखौ थि खालामबाय आरो थि खालामनाय बिलआव नुनो मोनैलाय नोगोरारि बिल 2019 आरो ट्रायबेल बिल 2019 खौ रायज्लायनायनिफ्राय जानगाराव थागोन होन्ना सनदेह' खालामनानै लानाय जादों । खौरां मोन्नाय बादिब्ला बे फारिलाइआव नोगोरारि ( सोदांनाय ) बिल 2019 आरो सेडियुल ट्रायब ( आमेन्टमेन्ड ) बिल 2019 खौ राज्य' सभानि सोलिफुबाय थानाय Budget Session नि जथुमायाव रायज्लायनो गोनां फाखासे फारिलाइनि गेजेराव नुनो मोन्नाय जायाखै । 1 फेब्रुवारि 2019 आव सरकार आरो बेरेखा दोलो , लोगोसे गुबुन गुबुन राजखान्थि दोलोफोरा बुजिलायनानै राज्य' सभानि जथुमायाव माखासे सावरायनो गोनां आरो जेंना गोनां बिलफोरखौ फारिलाइआव रोखा खालामनाय जायाखै । राज्य सभानि जथुमाया 13 फेब्रुवारि 2019 सिम सोलिबाय थागोन । बे जथुमायाव गासै मोन 6 गुबुन गुबुन बिलफोरखौ बिथा खालामनानै सावरायगोन होन्ना मिथिनो मोन्नाय जायो । गाहायनि माखासे गोनां बाथ्राफोरखौ जथुमायाव सावरायनो थाखाय थांखि लायो । 6 . The Aadhaar and other Laws ( Amendment ) Bill , 2019 मिनिसट्री अफ ल' एन्ड जास्तिसनि गाहाय रभि संखर प्रसाद , बिजेपि दोलोनि भुपेन्ड्र यादब , कंग्रेज दोलोनि आनन्ड सर्मा , एस पि दोलोनि राम गपाल यादब , बि एस पि दोलोनि सतिस चन्ड्र मिस्रा , टी एम सी दोलोनि देरेक अ ब्रियेन , डि एम के दोलोनि कानिमझि , सी पी एम दोलोनि टी के रांगाराजान , सी पी आइ दोलोनि डी राजा , टी डी पी दोलोनि सी एम रामेस , आर जे डी दोलोनि प्र . मनज झा बिथांमोनहा राज्य सभा जथुमानि सिगां जानाय मेल आव बाहागो लानानै बे थांखिखौ लायो । | नोगोरारि बिल आरो ट्रायबेल बिल 2019 खौ राज्य' सभानि सावरायनो गोनां एजेन्डायाव नुनो मोन्नाय जायाखै |